amanoisuno/poetBack huggingface dataset:
雜曲歌辭 伊州 歌第三 蓋嘉運 
聞道黃花戍，頻年不解兵。可憐閨裏月，偏照漢家營。
雜曲歌辭 伊州 歌第四 蓋嘉運 
千里東歸客，無心憶舊遊。挂帆游白水，高枕到青州。
雜曲歌辭 伊州 歌第五 蓋嘉運 
桂殿江烏對，彫屏海燕重。秖應多釀酒，醉罷樂高鐘。
雜曲歌辭 伊州 入破第一 蓋嘉運 
千門今夜曉初晴，萬里天河徹帝京。璨璨繁星駕秋色，稜稜霜氣韻鐘聲。
雜曲歌辭 伊州 入破第二 蓋嘉運 
長安二月柳依依，西出流沙路漸微。閼氏山上春光少，相府庭邊驛使稀。
雜曲歌辭 伊州 入破第三 蓋嘉運 
三秋大漠冷溪山，八月嚴霜變草顏。卷斾風行宵渡磧，銜枚電掃曉應還。
雜曲歌辭 伊州 入破第四 蓋嘉運 
行樂三陽早，芳菲二月春。閨中紅粉態，陌上看花人。
雜曲歌辭 伊州 入破第五 蓋嘉運 
君住孤山下，煙深夜徑長。轅門渡綠水，遊苑遶垂楊。
雜曲歌辭 陸州 歌第一 不詳 
分野中峰變，陰晴衆壑殊。欲投人處宿，隔浦問樵夫。
雜曲歌辭 陸州 歌第二 不詳 
共得煙霞徑，東歸山水遊。蕭蕭望林夜，寂寂坐中秋。
雜曲歌辭 陸州 歌第三 不詳 
香氣傳空滿，妝花映薄紅。歌聲天仗外，舞態御樓中。
雜曲歌辭 陸州 排遍第一 不詳 
樹發花如錦，鶯嗁柳若絲。更逢歡宴地，愁見別離時。
雜曲歌辭 陸州 排遍第二 不詳 
明月照秋葉，西風響夜砧。彊言徒自亂，往事不堪尋。
雜曲歌辭 陸州 排遍第三 不詳 
坐對銀釭曉，停留玉筯痕。君門常不見，無處謝前恩。
雜曲歌辭 陸州 排遍第四 不詳 
曙月當窗滿，征人出塞遙。畫樓終日閉，清管爲誰調。
雜曲歌辭 簇拍陸州 不詳 
西去輪臺萬里餘，故鄉音耗日應疎。隴山鸚鵡能言語，爲報閨人數寄書。
雜曲歌辭 石州 不詳 
自從君去遠巡邊，終日羅幃獨自眠。看花情轉切，攬鏡淚如泉。一自離君後，嗁多雙臉穿。何時狂虜滅，免得更留連。
雜曲歌辭 蓋羅縫 一 不詳  战争 写景 忧国忧民 爱国 唐诗三百首 乐府 山 边塞
秦時明月漢時關，萬里征人尚未還。但願龍庭神將在，不教胡馬渡陰山。
雜曲歌辭 蓋羅縫 二 不詳 
音書杜絕白狼西，桃李無顏黃鳥嗁。寒鳥春深歸去盡，出門腸斷草萋萋。
雜曲歌辭 雙帶子 不詳 
私言切語誰人會，海燕雙飛繞畫梁。君學秋胡不相識，妾亦無心去采桑。
雜曲歌辭 崑崙子 不詳 
[揚]子譚經去，淮王載酒過。醉來嗁鳥喚，坐久落花多。
雜曲歌辭 祓禊曲 一 不詳 
昨見春條綠，那知秋葉黃。蟬聲猶未斷，寒鴈已成行。
雜曲歌辭 祓禊曲 二 不詳 
金谷園中柳，春來已舞腰。那堪好風景，獨上洛陽橋。
雜曲歌辭 祓禊曲 三 不詳 
何處堪愁思，花間長樂宮。君王不重客，泣淚向春風。
雜曲歌辭 上巳樂 張祜 
猩猩血綵繫頭標，天上齊聲舉畫橈。卻是內人爭意切，六宮羅袖一時招。
雜曲歌辭 穆護砂 不詳 
玉管朝朝弄，清歌日日新。折花當驛路，寄與隴頭人。
雜曲歌辭 思歸樂 一 不詳 
晚日催弦管，春風入綺羅。杏花如有意，偏落舞衫多。
雜曲歌辭 思歸樂 二 不詳 
萬里春應盡，三江鴈亦稀。連天漢水廣，孤客未言歸。
雜曲歌辭 金殿樂 不詳 
入夜秋砧動，千門起四鄰。不緣樓上月，應爲隴頭人。
雜曲歌辭 胡渭州 一 不詳  长江
亭亭孤月照行舟，寂寂長江萬里流。鄉國不知何處是？雲山漫漫使人愁。
雜曲歌辭 胡渭州 二 不詳 
楊柳千尋色，桃花一苑芳。風吹入簾裏，惟有惹衣香。
雜曲歌辭 戎渾 不詳 
風勁角弓鳴，將軍獵渭城。草枯鷹眼疾，雪盡馬蹏輕。
雜曲歌辭 牆頭花 一 不詳 
蟋蟀鳴洞房，梧桐落金井。爲君裁舞衣，天寒翦刀冷。
雜曲歌辭 牆頭花 二 不詳 
妾有羅衣裳，秦王在時作。爲舞春風多，秋來不堪著。
雜曲歌辭 采桑 不詳 
自古多征戰，由來尚甲兵。長驅千里去，一舉兩蕃平。按劒從沙漠歌謠滿帝京寄言天下將須立武功名。
雜曲歌辭 [楊]下採桑 不詳 
飛絲惹綠塵，軟葉對孤輪。今朝入園去，物色彊看人。
雜曲歌辭 破陣樂 一 不詳 
秋來四面足風沙，塞外征人暫別家。千里不辭行路遠，時光早晚到天涯。
雜曲歌辭 破陣樂 二 不詳 
漢兵出頓金微，照日明光鐵衣。百里火幡熖熖，千行雲騎騑騑。蹙踏遼河自竭，鼓噪燕山可飛。正屬四方朝賀，端知萬舞皇威。
雜曲歌辭 破陣樂 三 不詳 
少年膽氣凌雲，共許驍雄出羣。匹馬城南挑戰，單刀薊北從軍。一鼓鮮卑送欵，五餌單于解紛。誓欲成名報國，羞將開口論勳。
雜曲歌辭 戰勝樂 不詳 
百戰得功名，天兵意氣生。三邊永不戰，此是我皇英。
雜曲歌辭 劒南臣 不詳 
不分君恩斷，觀妝視鏡中。容華尚春日，嬌愛已秋風。枕席臨窗曉，屏帷對月空。年年後庭樹，芳悴在深宮。
雜曲歌辭 征步郎 不詳 
塞外虜塵飛，頻年度磧西。死生隨玉劒，辛苦向金微。
雜曲歌辭 [歎]疆場 不詳 
聞道行人至，妝梳對鏡臺。淚痕猶尚在，笑靨自然開。
雜曲歌辭 塞姑 不詳 
昨日盧梅塞口，整見諸人鎮守。都護三年不歸，折盡江邊楊柳。
雜曲歌辭 水鼓子 不詳 
雕弓白羽獵初回，薄夜牛羊復下來。夢水河邊秋草合，黑山峰外陣雲開。
雜曲歌辭 婆羅門 楊敬述進  思念 战争 冬天 唐诗三百首 边塞 七言绝句 月亮
迴樂峰前沙似雪，受降城外月如霜。不知何處吹蘆管？一夜征人盡望鄉。
雜曲歌辭 浣沙女 一 不詳 
南陌春風早，東鄰去日斜。千花開瑞錦，香撲美人車。
雜曲歌辭 浣沙女 二 不詳 
長樂青門外，宜春小苑東。樓開萬戶上，人向百花中。
雜曲歌辭 鎮西 不詳 
天邊物色更無春，祗有羊羣與馬羣。誰家營裏吹羌笛，哀怨教人不忍聞。
雜曲歌辭 鎮西 二 不詳 
歲去年來拜聖朝，更無山闕對溪橋。九門楊柳渾無半，猶自千條與萬條。
雜曲歌辭 回紇 不詳 
曾聞瀚海使難通，幽閨少婦罷裁縫。緬想邊庭征戰苦，誰能對鏡治愁容。久戍人將老，須臾變作白頭翁。
雜曲歌辭 長命女 不詳 
雲送關西雨，風傳渭北秋。孤燈然客夢，寒杵擣鄉愁。
雜曲歌辭 醉公子 不詳 
昨日春園飲，今朝倒接䍦。誰人扶上馬，不省下樓時。
雜曲歌辭 一片子 不詳 
柳色青山映，梨花雪鳥藏。綠窗桃李下，閑坐歎春芳。
雜曲歌辭 甘州 不詳 
欲使傳消息，空書意不任。寄君明月鏡，偏照故人心。
雜曲歌辭 濮陽女 不詳 
鴈來書不至，月照獨眠房。賤妾多愁思，不堪秋夜長。
雜曲歌辭 相府蓮 不詳 
夜聞鄰婦泣，切切有餘哀。即問緣何事，征人戰未迴。
雜曲歌辭 蔟拍相府蓮 不詳 
莫以今時寵，寧無舊日恩。看花滿眼淚，不共楚王言。閨燭無人影，羅屏有夢魂。近來音耗絕，終日望應門。
雜曲歌辭 離別難 不詳 
此別難重陳，花深復變人。來時梅覆雪，去日柳含春。物候催行客，歸途淑氣新。剡川今已遠，魂夢暗相親。
雜曲歌辭 離別難 白居易 
綠楊陌上送行人，馬去車回一望塵。不覺別時紅淚盡，歸來無淚可霑巾。
雜曲歌辭 山鷓鴣 一 不詳 
玉關征戍久，空閨人獨愁。寒露溼青苔，別來蓬鬢秋。
雜曲歌辭 山鷓鴣 二 不詳 
人坐青樓晚，鶯語百花時。愁人多自老，腸斷君不知。
雜曲歌辭 鷓鴣詞 李益 
湘江斑竹枝，錦翼鷓鴣飛。處處湘雲合，郎從何處歸。
雜曲歌辭 鷓鴣詞 一 李涉 
湘江煙水深，沙岸隔楓林。何處鷓鴣飛？日斜斑竹陰。二女虛垂淚，三閭枉自沈。惟有鷓鴣鳥，獨傷行客心。
雜曲歌辭 鷓鴣詞 二 李涉 
越岡連越井，越鳥更南飛。何處鷓鴣嗁，夕煙東嶺歸。嶺頭行人少，天涯北客稀。鷓鴣嗁別處，相對淚霑衣。
雜曲歌辭 樂世 白居易 
管急絲繁拍漸稠，綠腰宛轉曲終頭。誠知樂世聲聲樂，老病人聽未免愁。
雜曲歌辭 急[樂世] 白居易 
正抽碧線繡紅羅，忽聽黃鶯斂翠蛾。秋思冬愁春恨望，大都不得意時多。
雜曲歌辭 何滿子 白居易 
世傳滿子是人名，臨就刑時曲始成。一曲四詞歌八疊，從頭便是斷腸聲。
雜曲歌辭 何滿子 薛逢 
繫馬宮槐老，持杯店菊黃。故交今不見，流恨滿川光。
雜曲歌辭 清平調 一 李白  唐诗三百首 女子 乐府 赞美 近代曲辞
雲想衣裳花想容，春風拂檻露華濃。若非羣玉山頭見，會向瑤臺月下逢。
雜曲歌辭 清平調 二 李白  唐诗三百首 女子 近代曲辞 乐府
一枝紅豔露凝香，雲雨巫山枉斷腸。借問漢宮誰得似，可憐飛燕倚新妝。
雜曲歌辭 清平調 三 李白  唐诗三百首 乐府 写人 花 写花 近代曲辞
名花傾國兩相歡，長得君王帶笑看。解釋春風無限恨，沈香亭北倚闌干。
雜曲歌辭 回波樂 李景伯 
回波爾時酒巵，微臣職在箴規。侍宴既過三爵，諠譁竊恐非儀。
雜曲歌辭 聖明樂 一 張仲素 
玉帛殊方至，歌鍾比屋聞。華夷今一貫，同賀聖明君。
雜曲歌辭 聖明樂 二 張仲素 
九陌祥煙合，千春瑞月明。宮花將苑柳，先發鳳皇城。
雜曲歌辭 聖明樂 令狐楚 
海浪恬丹徼，邊塵靜異山。從今萬里外，不復鎖蕭關。
雜曲歌辭 大酺樂 不詳 
淚滴珠難盡，容殘玉易銷。儻隨明月去，莫道夢魂遙。
雜曲歌辭 大酺樂 一 杜審言 
聖后乘乾日，皇明御曆辰。紫宮初啓坐，蒼璧正臨春。雷雨垂膏澤，金錢賜下人。詔酺歡賞徧，交泰覩惟新。
雜曲歌辭 大酺樂 二 杜審言 
毘陵震澤九州通，士女歡娛萬國同。伐鼓撞鐘驚海上，新妝袨服照江東。梅花落處疑殘雪，柳葉開時任好風。大德不官逢道泰，天長地久屬年豐。
雜曲歌辭 大酺樂 一 張祜 
車駕東來值太平，大酺三日洛陽城。小兒一伎竿頭絕，天下傳呼萬歲聲。
雜曲歌辭 大酺樂 二 張祜 
紫陌酺歸日欲斜，紅塵開路薛王家。雙鬟前說樓前鼓，兩伎爭輪好結花。
雜曲歌辭 千秋樂 張祜 
八月平時花萼樓，萬方同樂奏千秋。傾城人看長竿出，一伎初成趙解愁。
雜曲歌辭 火鳳辭 一 李百藥 
歌聲扇裏出，妝影扇中輕。未能令掩笑，何處欲鄣聲。知音自不惑，得念是分明。莫見雙嚬斂，疑人含笑情。
雜曲歌辭 火鳳辭 二 李百藥 
佳人靚晚妝，清唱動蘭房。影入含風扇，聲飛照日梁。嬌嚬眉際斂，逸韻口中香。自有橫陳分，應憐秋夜長。
雜曲歌辭 熱戲樂 張祜 
熱戲爭心劇火燒，銅槌暗執不相饒。上皇失喜寧王笑，百尺幢竿果動搖。
雜曲歌辭 春鶯囀 張祜 
興慶池南柳未開，太真先把一枝梅。內人已唱春鶯囀，花下傞傞軟舞來。
雜曲歌辭 達摩支 溫庭筠 
擣麝成塵香不滅，拗蓮作寸絲難絕。紅淚文姬洛水春，白頭蘇武天山雪。君不見無愁高緯花漫漫，漳浦宴餘清露寒。一旦臣僚共囚虜，欲吹羌管先汍瀾。舊臣頭鬢霜華早，可惜雄心醉中老。萬古春歸夢不歸，鄴城風雨連天草。
雜曲歌辭 如意娘 則天皇后  婉约词 相思 婉约
看朱成碧思紛紛，憔悴支離爲憶君。不信比來長下淚，開箱驗取石榴裙。
雜曲歌辭 雨霖鈴 張祜 
雨霖鈴夜卻歸秦，猶是張徽一曲新。長說上皇垂淚教，月明南內更無人。
雜曲歌辭 桂花曲 不詳 
可憐天上桂花孤，試問姮娥更要無。月宮幸有閒田地，何不中央種兩株。
雜曲歌辭 渭城曲 王維  唐诗三百首 八年级下册(课外) 友情 小学古诗 送别 初中古诗 乐府 近代曲辞 四年级上册
謂城朝雨浥輕塵，客舍青青柳色春。勸君更盡一杯酒，西出陽關無故人。
雜曲歌辭 竹枝 顧況  洞庭湖
帝子蒼梧不復歸，洞庭葉下荆雲飛。巴人夜唱竹枝後，腸斷曉猨聲漸稀。
雜曲歌辭 竹枝 一 劉禹錫 
白帝城頭春草生，白鹽山下蜀江清。南人上來歌一曲，北人莫上動鄉情。
雜曲歌辭 竹枝 二 劉禹錫  宋词三百首 桃花 爱情 写景 卷一·唐五代词
山桃紅花滿上頭，蜀江春水拍江流。花紅易衰似郎意，水流無限似儂愁。
雜曲歌辭 竹枝 三 劉禹錫 
江上朱樓新雨晴，瀼西春水縠文生。橋東橋西好楊柳，人來人去唱歌行。
雜曲歌辭 竹枝 四 劉禹錫 
日出三竿春霧消，江頭蜀客駐蘭橈。憑寄狂夫書一紙，住在成都萬里橋。
雜曲歌辭 竹枝 五 劉禹錫 
兩岸山花似雪開，家家春酒滿銀杯。昭君坊中多女伴，永安宮外踏青來。
雜曲歌辭 竹枝 六 劉禹錫 
瞿塘嘈嘈十二灘，此中道路古來難。長恨人心不如水，等閑平地起波瀾。
雜曲歌辭 竹枝 七 劉禹錫 
巫峽蒼蒼煙雨時，清猨啼在最高枝。箇裏愁人腸自斷，由來不是此聲悲。
雜曲歌辭 竹枝 八 劉禹錫 
城西門前灩澦堆，年年波浪不能摧。懊惱人心不如石，少時東去復西來。
雜曲歌辭 竹枝 九 劉禹錫  山 生活 风俗
山上層層桃李花，雲間煙火是人家。銀釧金釵來負水，長刀短笠去燒畬。
雜曲歌辭 竹枝 一 劉禹錫 
楊柳青青江水平，聞郎江上唱歌聲。東邊日出西邊雨，道是無情還有情。
雜曲歌辭 竹枝 二 劉禹錫  思乡 山水
楚水巴山江雨多，巴人能唱本鄉歌。今朝北客思歸去，迴入紇那披綠羅。
雜曲歌辭 竹枝 一 白居易 
瞿塘峽口冷煙低，白帝城頭月向西。唱到竹枝聲咽處，寒猨晴鳥一時啼。
雜曲歌辭 竹枝 二 白居易 
竹枝苦怨怨何人，夜靜山空歇又聞。蠻兒巴女齊聲唱，愁殺江樓病使君。
雜曲歌辭 竹枝 三 白居易 
巴東船舫上巴西，波面風生雨脚齊。水蓼冷花紅蔟蔟，江蘺溼葉碧萋萋。
雜曲歌辭 竹枝 四 白居易 
江畔誰人唱竹枝，前聲斷咽後聲遲。怪來調苦緣詞苦，多是通州司馬詩。
雜曲歌辭 竹枝 一 李涉 
荆門灘急水潺潺，兩岸猨啼煙滿山。渡頭年少應官去，月落西陵望不還。
雜曲歌辭 竹枝 二 李涉 
巫峽雲開神女祠，綠潭紅樹影參差。下牢戍口初相問，無義灘頭剩別離。
雜曲歌辭 竹枝 三 李涉 
石壁千重樹萬重，白雲斜掩碧芙蓉。昭君溪上年年月，獨自嬋娟色最濃。
雜曲歌辭 竹枝 四 李涉 
十二峰頭月欲低，空濛江上子規啼。孤舟一夜東歸客，泣向春風憶建溪。
雜曲歌辭 竹枝 一 孫光憲 
門前春水白蘋花，岸上無人小艇斜。商女經過江欲暮，散拋殘食飼神雅。
雜曲歌辭 竹枝 二 孫光憲 
亂繩千結絆人深，越羅萬丈表長尋。楊柳在身垂意緒，藕花落盡見蓮心。
雜曲歌辭 楊柳枝 一 白居易  咏物 柳树 乐府 咏物诗 近代曲辞
一樹春風萬萬枝，嫩於金色軟於絲。永豐西角荒園裏，盡日無人屬阿誰。
雜曲歌辭 楊柳枝 二 白居易  柳树 近代曲辞 乐府
一樹衰殘委泥土，雙枝榮耀植天庭。定知玄象今春後，柳宿光中添兩星。
雜曲歌辭 楊柳枝 一 白居易 
六么水調家家唱，白雪梅花處處吹。古歌舊曲君休聽，聽取新翻楊柳枝。
雜曲歌辭 楊柳枝 二 白居易 
陶令門前四五樹，亞夫營裏百千條。何似東都正二月，黃金枝映洛陽橋。
雜曲歌辭 楊柳枝 三 白居易 
依依嫋嫋復青青，句引清風無限情。白雪花繁空撲地，綠絲條弱不勝鶯。
雜曲歌辭 楊柳枝 四 白居易 
紅板江橋青酒旗，館娃宮暖日斜時。可憐雨歇東風定，萬樹千條各自垂。
雜曲歌辭 楊柳枝 五 白居易 
蘇州楊柳任君誇，更有錢塘勝館娃。若解多情尋小小，綠楊深處是蘇家。
雜曲歌辭 楊柳枝 六 白居易 
蘇家小女舊知名，楊柳風前別有情。剝條盤作銀環樣，卷葉吹爲玉笛聲。
雜曲歌辭 楊柳枝 七 白居易 
葉含濃露如啼眼，枝嫋輕風似舞腰。小樹不禁攀折苦，乞君留取兩三條。
雜曲歌辭 楊柳枝 八 白居易 
人言柳葉似愁眉，更有愁腸似柳絲。柳絲挽斷腸牽斷，彼此應無續得期。
雜曲歌辭 楊柳枝 盧貞 
一樹依依在永豐，兩枝飛去杳無蹤。玉皇曾采人間曲，應逐歌聲入九重。
雜曲歌辭 楊柳枝 一 劉禹錫 
塞北梅花羌笛吹，淮南桂樹小山詞。請君莫奏前朝曲，聽唱新翻楊柳枝。
雜曲歌辭 楊柳枝 二 劉禹錫 
南陌東城春早時，相逢何處不依依。桃紅李白皆誇好，須得垂楊相發輝。
雜曲歌辭 楊柳枝 三 劉禹錫 
鳳闕輕遮翡翠帷，龍墀遙望麴塵絲。御溝春水柳暉映，狂殺長安年少兒。
雜曲歌辭 楊柳枝 四 劉禹錫 
金谷園中鶯亂飛，銅駝陌上好風吹。城東桃李須臾盡，爭似垂楊無限時。
雜曲歌辭 楊柳枝 五 劉禹錫 
花萼樓前初種時，美人樓上鬬腰支。如今拋擲上街裏，露葉如啼欲恨誰。
雜曲歌辭 楊柳枝 六 劉禹錫 
煬帝行宮汴水濱，數株殘柳不勝春。昨來風起花如雪，飛入宮牆不見人。
雜曲歌辭 楊柳枝 七 劉禹錫 
御陌青門拂地垂，千條金縷萬條絲。如今綰作同心結，將贈行人知不知。
雜曲歌辭 楊柳枝 八 劉禹錫 
城外春風滿酒旗，行人揮袂日西時。長安陌上無窮樹，唯有垂楊管別離。
雜曲歌辭 楊柳枝 九 劉禹錫 
輕盈嫋娜占春華，舞榭妝樓處處遮。春盡絮飛留不得，隨風好去落誰家。
雜曲歌辭 楊柳枝 一 劉禹錫 
[揚]子江頭煙景迷，隋家宮樹拂金堤。嵯峨猶有當時色，半蘸波中水鳥棲。
雜曲歌辭 楊柳枝 二 劉禹錫 
迎得春光先到來，淺黃輕綠映樓臺。只緣嫋娜多情思，便被春風長請挼。
雜曲歌辭 楊柳枝 三 劉禹錫 
巫峽巫山楊柳多，朝雲暮雨遠相和。因想陽臺無限事，爲君迴唱竹枝歌。
雜曲歌辭 楊柳枝 一 李商隱 
暫憑樽酒送無憀，莫損愁眉與細腰。人世死前唯有別，春風爭擬惜長條。
雜曲歌辭 楊柳枝 二 李商隱 
含煙惹霧每依依，萬緒千條拂落暉。爲報行人休盡折，半留相送半迎歸。
雜曲歌辭 楊柳枝 韓琮 
梁苑隋堤事已空，萬條猶舞舊春風。那堪更想千年後，誰見楊花入漢宮。
雜曲歌辭 楊柳枝 施肩吾 
傷見路傍楊柳春，一枝折盡一重新。今年還折去年處，不送去年離別人。
雜曲歌辭 楊柳枝 一 溫庭筠 
宜春苑外最長條，閑嫋春風伴舞腰。正是玉人腸斷處，一渠春水赤欄橋。
雜曲歌辭 楊柳枝 二 溫庭筠 
南內牆東御路傍，預知春色柳絲黃。杏花未肯無情思，何事情人最斷腸。
雜曲歌辭 楊柳枝 三 溫庭筠  咏物 柳树 写人 咏物诗
蘇小門前柳萬條，毿毿金線拂平橋。黃鶯不語東風起，深閉朱門伴細腰。
雜曲歌辭 楊柳枝 四 溫庭筠 
金縷毿毿碧瓦溝，六宮眉黛惹春愁。晚來更帶龍池雨，半拂欄干半入樓。
雜曲歌辭 楊柳枝 五 溫庭筠 
館娃宮外鄴城西，遠映征帆近拂堤。繫得王孫歸意切，不關春草綠萋萋。
雜曲歌辭 楊柳枝 六 溫庭筠 
兩兩黃鸝色似金，嫋枝啼露動芳音。春來幸自長如線，可惜牽纏蕩子心。
雜曲歌辭 楊柳枝 七 溫庭筠  柳树 宫廷 写景
御柳如絲映九重，鳳凰窗柱繡芙蓉。景陽樓伴千條露，一面新妝待曉鍾。
雜曲歌辭 楊柳枝 八 溫庭筠 
織錦機邊鶯語頻，停梭垂淚憶征人。塞門三月猶蕭索，縱有垂楊未覺春。
雜曲歌辭 楊柳枝 一 皇甫松 
春入行宮映翠微，玄宗侍女舞烟絲。如今柳向空城綠，玉笛何人更把吹。
雜曲歌辭 楊柳枝 二 皇甫松 
爛熳春歸水國時，吳王宮殿柳垂絲。黃鶯長呌空閨畔，西子無因更得知。
雜曲歌辭 楊柳枝 一 僧齊己 
鳳樓高映綠陰陰，凝碧多含雨露深。莫謂一枝柔軟力，幾曾牽破別離心。
雜曲歌辭 楊柳枝 二 僧齊己 
館娃宮畔響廊前，依託吳王養翠煙。劒去國亡臺榭毀，却隨紅樹噪秋蟬。
雜曲歌辭 楊柳枝 三 僧齊己 
穠低似中陶潛酒，軟極如傷宋玉風。多謝將軍遶營種，翠中閑卓戰旗紅。
雜曲歌辭 楊柳枝 四 僧齊己 
高僧愛惜遮江寺，遊子傷殘露野橋。爭似著行垂上苑，碧桃紅杏對搖搖。
雜曲歌辭 楊柳枝 一 張祜 
莫折宮前楊柳枝，玄宗曾向笛中吹。傷心日暮煙霞起，無限春愁生翠眉。
雜曲歌辭 楊柳枝 二 張祜 
凝碧池邊斂翠眉，景陽臺下綰青絲。那勝妃子朝元閣，玉手和煙弄一枝。
雜曲歌辭 楊柳枝 一 孫魴 
靈和風暖太昌春，舞線搖絲向昔人。何似曉來江雨後，一行如畫隔遙津。
雜曲歌辭 楊柳枝 二 孫魴 
彭澤初栽五樹時，只應閑看一枝枝。不知天意風流處，要與佳人學畫眉。
雜曲歌辭 楊柳枝 三 孫魴 
暖傍離亭靜拂橋，入流穿檻綠搖搖。不知落日誰相送，魂斷千條與萬條。
雜曲歌辭 楊柳枝 四 孫魴 
春來綠樹遍天涯，未見垂楊未可誇。晴日萬株烟一陣，閑坊兼是莫愁家。
雜曲歌辭 楊柳枝 五 孫魴 
十首當年有舊詞，唱青歌翠幾無遺。未曾得向行人道，不爲離情莫折伊。
雜曲歌辭 楊柳枝 一 薛能 
華清高樹出離宮，南陌柔條帶暖風。誰見輕陰是良夜，瀑泉聲畔月明中。
雜曲歌辭 楊柳枝 二 薛能 
洛橋晴影覆江船，羌笛秋聲濕塞烟。閑想習池公宴罷，水蒲風絮夕陽天。
雜曲歌辭 楊柳枝 三 薛能 
嫩綠輕懸似綴旒，路人遙見隔宮樓。誰能更近丹墀種，解播皇風入九州。
雜曲歌辭 楊柳枝 四 薛能 
暖風晴日斷浮埃，廢路新條發釣臺。處處輕輕可惆悵，後人攀處古人栽。
雜曲歌辭 楊柳枝 五 薛能 
潭上江邊嫋嫋垂，日高風靜絮相隨。青樓一樹無人見，正是女郎眠覺時。
雜曲歌辭 楊柳枝 六 薛能 
汴水高懸百萬條，風清兩岸一時搖。隋家力盡虛栽得，無限春風屬聖朝。
雜曲歌辭 楊柳枝 七 薛能 
和花烟樹九重城，夾路春陰十萬營。唯向邊頭不堪望，一株顦顇少人行。
雜曲歌辭 楊柳枝 八 薛能 
窗外齊垂旭日初，樓邊輕好暖風徐。遊人莫道栽無益，桃李清陰却不如。
雜曲歌辭 楊柳枝 九 薛能 
衆木猶寒獨早青，御溝橋畔曲江亭。陶家舊日應如此，一院春條綠遶廳。
雜曲歌辭 楊柳枝 十 薛能 
帳偃纓垂細復繁，令人心想石家園。風條月影皆堪重，何事侯門愛樹萱。
雜曲歌辭 楊柳枝 一 薛能 
數首新詞帶恨成，柳絲牽我我傷情。柔娥幸有腰支穩，試踏吹聲作唱聲。
雜曲歌辭 楊柳枝 二 薛能 
高出軍營遠映橋，賊兵曾斫火曾燒。風流性在終難改，依舊春來萬萬條。
雜曲歌辭 楊柳枝 三 薛能 
縣依陶令想嫌迂，營伴將軍即大麤。此日與君除萬恨，數篇風調更應無。
雜曲歌辭 楊柳枝 四 薛能 
狂似纖腰軟勝綿，自多情態更誰憐。遊人不折還堪恨，拋向橋邊與路邊。
雜曲歌辭 楊柳枝 五 薛能 
朝陽晴照綠楊烟，一別通波十七年。應有舊枝無處覓，萬株風裏卓旌旃。
雜曲歌辭 楊柳枝 六 薛能 
晴垂芳態吐牙新，雨擺輕條濕面春。
雜曲歌辭 楊柳枝 七 薛能 
暖梳簪朵事登樓，因挂垂楊立地愁。牽斷綠絲攀不得，半空懸著玉搔頭。
雜曲歌辭 楊柳枝 八 薛能 
西園高樹後庭根，處處尋芳有折痕。終憶舊遊桃葉舍，一株斜映竹籬門。
雜曲歌辭 楊柳枝 九 薛能 
劉白蘇臺總近時，當初章句是誰推。纖腰舞盡春楊柳，未有儂家一首詩。
雜曲歌辭 楊柳枝 一 牛嶠  寓人 同情 咏物 柳树 咏物诗
解凍風來末上青，解垂羅袖拜卿卿。無端嫋娜臨官路，舞送行人過一生。
雜曲歌辭 楊柳枝 二 牛嶠  咏物 抒情 柳树 咏物诗
吳王宮裏色偏深，一簇纖條萬縷金。不憤錢塘蘇小小，引郎枝下結同心。
雜曲歌辭 楊柳枝 三 牛嶠 
橋北橋南千萬條，恨伊張緒不相饒。金羈白馬臨風望，認得羊家靜婉腰。
雜曲歌辭 楊柳枝 四 牛嶠 
狂雪隨風撲馬飛，惹烟無力被風欹。莫交移入靈和殿，宮女三千又妒伊。
雜曲歌辭 楊柳枝 五 牛嶠 
裊翠籠煙拂暖波，舞裙新染麴塵羅。章華臺畔隋堤上，倚得春風爾許多。
雜曲歌辭 楊柳枝 一 和凝 
軟碧搖煙似送人，映花時把翠眉嚬。青青自是風流主，漫颭金絲待洛神。
雜曲歌辭 楊柳枝 二 和凝 
瑟瑟羅裙金縷腰，黛眉偎破未重描。醉來咬損新花子，拽住仙郎儘放嬌。
雜曲歌辭 楊柳枝 三 和凝 
鵲橋初就咽銀河，今夜仙郎自性和。不是昔年攀桂樹，豈能月裏索姮娥。
雜曲歌辭 楊柳枝 一 孫光憲 
閭門風暖落花乾，飛遍江南雪不寒。獨有晚來臨水驛，閑人多凭赤闌干。
雜曲歌辭 楊柳枝 二 孫光憲 
有池有榭即濛濛，浸潤翻成長養功。恰似有人長點檢，著行排立向春風。
雜曲歌辭 楊柳枝 三 孫光憲 
根柢雖然傍濁河，無妨終日近笙歌。驂驂金帶誰堪比，還笑黃鶯不較多。
雜曲歌辭 楊柳枝 四 孫光憲 
萬株枯槁怨亡隋，似弔吳臺各自垂。好是淮陰明月裏，酒樓橫笛不勝吹。
雜曲歌辭 浪淘沙 一 劉禹錫  黄河 生活 田园 五年级下册 向往
九曲黃河萬里沙，浪淘風簸自天涯。如今直上銀河去，同到牽牛織女家。
雜曲歌辭 浪淘沙 二 劉禹錫 
洛水橋邊春日斜，碧流輕淺見瓊沙。無端陌上狂風急，驚起鴛鴦出浪花。
雜曲歌辭 浪淘沙 三 劉禹錫 
汴水東流虎眼文，清淮曉色鴨頭春。君看渡口淘沙處，渡却人間多少人。
雜曲歌辭 浪淘沙 四 劉禹錫 
鸚鵡洲頭浪颭沙，青樓春望日將斜。銜泥燕子爭歸舍，獨自狂夫不憶家。
雜曲歌辭 浪淘沙 五 劉禹錫 
濯錦江邊兩岸花，春風吹浪正淘沙。女郎剪下鴛鴦錦，將向中流疋晚霞。
雜曲歌辭 浪淘沙 六 劉禹錫 
日照澄洲江霧開，淘金女伴滿江隈。美人首飾侯王印，盡是沙中浪底來。
雜曲歌辭 浪淘沙 七 劉禹錫 
八月濤聲吼地來，頭高數丈觸山迴。須臾却入海門去，卷起沙堆似雪堆。
雜曲歌辭 浪淘沙 八 劉禹錫 
莫道讒言如浪深，莫言遷客似沙沈。千淘萬漉雖辛苦，吹盡狂沙始到金。
雜曲歌辭 浪淘沙 九 劉禹錫 
流水淘沙不暫停，前波未滅後波生。令人忽憶瀟湘渚，迴唱迎神三兩聲。
雜曲歌辭 浪淘沙 一 白居易  抒情 写景
一泊沙來一泊去，一重浪滅一重生。相攪相淘無歇日，會交山海一時平。
雜曲歌辭 浪淘沙 二 白居易  抒情 写景
白浪茫茫與海連，平沙浩浩四無邊。暮去朝來淘不住，遂令東海變桑田。
雜曲歌辭 浪淘沙 三 白居易 
青草湖中萬里程，黃梅雨裏一人行。愁見灘頭夜泊處，風翻暗浪打船聲。
雜曲歌辭 浪淘沙 四 白居易  思念 妇女 宋词三百首 爱情 忠贞 卷一·唐五代词
借問江湖與海水，何似君情與妾心。相恨不如潮有信，相思始覺海非深。
雜曲歌辭 浪淘沙 五 白居易  离别 伤感 爱情
海底飛塵終有日，山頭化石豈無時。誰道小郎拋小婦，船頭一去沒迴期。
雜曲歌辭 浪淘沙 六 白居易 
隨波逐浪到天涯，遷客生還有幾家。却到帝鄉重富貴，請君莫忘浪淘沙。
雜曲歌辭 浪淘沙 一 皇甫松 
灘頭細草接疎林，浪惡罾船半欲沈。宿鷺眠洲非舊浦，去年沙觜是江心。
雜曲歌辭 浪淘沙 二 皇甫松 
蠻歌豆蔻北人愁，松雨蒲風夜艇秋。浪起鵁鶄眠不得，寒沙細細入江流。
雜曲歌辭 紇那曲 一 劉禹錫 
楊柳鬱青青，竹枝無限情。同郎一回顧，聽唱紇那聲。
雜曲歌辭 紇那曲 二 劉禹錫 
踏曲興無窮，調同詞不同。願郎千萬壽，長作主人翁。
雜曲歌辭 瀟湘神二曲 一 劉禹錫  咏物诗 抒怀 咏物 婉约
湘水流，湘水流，九疑雲物至今愁。君問二妃何處所？零陵香草露中秋。
雜曲歌辭 瀟湘神二曲 二 劉禹錫  怀古 咏物 哀怨 卷一·唐五代词 咏物诗 宋词三百首 婉约
斑竹枝，斑竹枝，淚痕點點寄相思。楚客欲聽瑤瑟怨，瀟湘深夜月明時。
雜曲歌辭 拋毬樂 一 劉禹錫 
五綵繡團團，登君玳瑁筵。最宜紅燭下，偏稱落花前。上客如先起，應須贈一船。
雜曲歌辭 拋毬樂 二 劉禹錫 
春早見花枝，朝朝恨發遲。及看花落後，却憶未開時。幸有拋毬樂，一杯君莫辭。
雜曲歌辭 太平樂 一 白居易 
歲豐仍節儉，時泰更銷兵。聖念長如此，何憂不太平。
雜曲歌辭 太平樂 二 白居易 
湛露浮堯酒，薰風起舜歌。願同堯舜意，所樂在人和。
雜曲歌辭 太平樂 王涯 
風俗今和厚，君王在穆清。行看采花曲，盡是太階平。
雜曲歌辭 太平樂 張仲素 
聖德超千古，皇威靜四方。蒼生今息戰，無事覺時長。
雜曲歌辭 昇平樂 一 薛能 
正氣遶宮樓，皇居信上遊。遠岡延聖祚，平地載神州。會合皆重譯，潺湲近八流。中興豈假問，據此自千秋。
雜曲歌辭 昇平樂 二 薛能 
寥泬敞延英，朝班立位橫。宣傳無草動，拜舞有衣聲。鴛瓦雲消濕，蟲絲日照明。辛勤自不到，遙見似前生。
雜曲歌辭 昇平樂 三 薛能 
處處足歡聲，時康歲已深。不同三尺劒，應似五絃琴。壽笑山猶盡，明嫌日有陰。何當憐一物，亦遣斷愁吟。
雜曲歌辭 昇平樂 四 薛能 
曙質絕埃氛，彤庭列禁軍。聖顏初對日，龍尾競緣雲。珮響交成韻，簾陰暖帶紋。逍遙豈有事，於此詠南薰。
雜曲歌辭 昇平樂 五 薛能 
一物周天至，洪纖盡晏然。車書無異俗，甲子竝豐年。奇技皆歸朴，征夫亦服田。君王故不有，台鼎合韋弦。
雜曲歌辭 昇平樂 六 薛能 
日日聽歌謠，區中盡祝堯。蟲蝗初不害，夷狄近全銷。史筆唯書瑞，天臺絕見祆。因令匹夫志，轉欲事清朝。
雜曲歌辭 昇平樂 七 薛能 
品物盡昭蘇，神功復帝謨。他時應有壽，當代且無虞。賜曆通遐俗，移關入半胡。鷦鷯一何幸，於此寄微軀。
雜曲歌辭 昇平樂 八 薛能 
無戰復無私，堯時即此時。焚香臨極早，待月卷簾遲。端拱乾坤內，何言黈纊垂。君看聖明驗，只此是神龜。
雜曲歌辭 昇平樂 九 薛能 
旭日上清穹，明堂坐聖聰。衣裳承瑞氣，冠冕蓋重曈。花木經宵露，旌旗立仗風。何期於此地，見說似仙宮。
雜曲歌辭 昇平樂 十 薛能 
五帝三皇主，蕭曹魏邴臣。文章惟反朴，戈甲盡生塵。諫紙應無用，朝綱自有倫。昇平不可紀，所見是閑人。
雜曲歌辭 金縷衣 不詳  唐诗三百首 惜时 励志 乐府
勸君莫惜金縷衣，勸君惜取少年時。花開堪折直須折，莫待無花空折枝。
雜曲歌辭 鳳歸雲 一 滕潛 
金井欄邊見羽儀，梧桐樹上宿寒枝。五陵公子憐文綵，畫與佳人刺繡衣。
雜曲歌辭 鳳歸雲 二 滕潛 
飲啄蓬山最上頭，和烟飛下禁城秋。曾將弄玉歸雲去，金翿斜開十二樓。
雜曲歌辭 拜新月 李端  写人 月亮
開簾見新月，便即下階拜。細語人不聞，北風吹裙帶。
雜曲歌辭 拜新月 吉中孚妻張氏 
拜新月，拜月出堂前。暗魄深籠桂，虛弓未引弦。拜新月，拜月妝樓上。鸞鏡未安臺，蛾眉已相向。拜新月，拜月不勝情，庭前風露清。月臨人自老，望月更長生。東家阿母亦拜月，一拜一悲聲斷絕。昔年拜月逞容儀，如今拜月雙淚垂。回看衆女拜新月，却憶紅閨年少時。
雜曲歌辭 憶江南 一 白居易 
江南好，風景舊曾諳。
雜曲歌辭 憶江南 二 白居易 
江南憶，最憶是杭州。
雜曲歌辭 憶江南 三 白居易 
江南憶，其次憶吳宮。吳酒一杯春竹葉，吳娃雙舞醉芙蓉，早晚復相逢。
雜曲歌辭 憶江南 一 劉禹錫 
春過也，共惜豔陽年。猶有桃花流水上，無辭竹葉醉樽前，惟待見青天。
雜曲歌辭 憶江南 二 劉禹錫 
春去也，多謝洛城人。弱柳從風疑舉袂，叢蘭裛露似霑巾，獨笑亦含嚬。
雜曲歌辭 宮中調笑 一 王建  咏物 时光 乐府 卷一·唐五代词 咏物诗 感慨 宋词三百首 近代曲辞 婉约
團扇，團扇，美人病來遮面。玉顏憔悴三年，誰復商量管弦。弦管，弦管，春草昭陽路斷。
雜曲歌辭 宮中調笑 二 王建 
胡蝶，胡蝶，飛上金花枝葉。君前對舞春風，百葉桃花樹紅。紅樹，紅樹，燕語鶯啼日暮。
雜曲歌辭 宮中調笑 三 王建 
羅袖，羅袖，暗舞春風依舊。遙看歌舞玉樓，好日新妝坐愁。愁坐，愁坐，一世虛生虛過。
雜曲歌辭 宮中調笑 四 王建 
楊柳，楊柳，日暮白沙渡口。船頭江水茫茫，商人少婦斷腸。腸斷，腸斷，鷓鴣夜飛失伴。
雜曲歌辭 宮中調笑 一 韋應物  寓人 孤独 豪放 马 写马
胡馬，胡馬，遠放燕支山下。咆沙咆雪獨嘶，東望西望路迷。迷路，迷路，邊草無窮日暮。
雜曲歌辭 宮中調笑 二 韋應物 
河漢，河漢，曉挂秋城漫漫。愁人起望相思，江南塞北別離。離別，離別，河漢雖同路絕。
雜曲歌辭 轉應詞 戴叔倫  豪放 写景 边塞 卷一·唐五代词 思乡 宋词三百首
邊草，邊草，邊草盡來兵老。山南山北雪晴，千里萬里月明。明月，明月，胡笳一聲愁絕。
雜曲歌辭 宮中行樂詞 一 李白 
小小生金屋，盈盈在紫微。山花插寶髻，石竹繡羅衣。每出深宮裏，常隨步輦歸。只愁歌舞散，化作綵雲飛。
雜曲歌辭 宮中行樂詞 二 李白 
柳色黃金嫩，梨花白雪香。玉樓巢翡翠，金殿鎖鴛鴦。選妓隨雕輦，徵歌出洞房。宮中誰第一，飛燕在昭陽。
雜曲歌辭 宮中行樂詞 三 李白 
盧橘爲秦樹，蒲萄出漢宮。煙花宜落日，絲管醉春風。笛奏龍鳴水，簫吟鳳下空。君王多樂事，何必向回中。
雜曲歌辭 宮中行樂詞 四 李白 
玉樹春歸日，金宮樂事多。後庭朝未入，輕輦夜相過。笑出花間語，嬌來燭下歌。莫教明月去，留著醉姮娥。
雜曲歌辭 宮中行樂詞 五 李白 
繡戶香風暖，紗窗曙色新。宮花爭笑日，池草暗生春。綠樹聞歌鳥，青樓見舞人。昭陽桃李月，羅綺自相親。
雜曲歌辭 宮中行樂詞 六 李白 
今日明光裏，還須結伴遊。春風開紫殿，天樂下珠樓。豔舞全知巧，嬌歌半欲羞。更憐花月夜，宮女笑藏鉤。
雜曲歌辭 宮中行樂詞 七 李白 
寒雪梅中盡，春風柳上歸。宮鶯嬌欲醉，簷燕語還飛。遲日明歌席，新花豔舞衣。晚來移綵仗，行樂泥光輝。
雜曲歌辭 宮中行樂詞 八 李白 
水綠南薰殿，花紅北闕樓。鶯歌聞太液，鳳吹遶瀛洲。素女鳴珠佩，天人弄綵毬。今朝風日好，宜入未央遊。
雜曲歌辭 宮中樂 一 令狐楚 
楚塞金陵靜，巴山玉壘空。萬方無一事，端拱大明宮。
雜曲歌辭 宮中樂 二 令狐楚 
霜霽長楊苑，冰開太液池。宮中行樂日，天下盛明時。
雜曲歌辭 宮中樂 三 令狐楚 
柳色烟相似，梨花雪不如。春風真有意，一一麗皇居。
雜曲歌辭 宮中樂 四 令狐楚 
月上宮花靜，煙含苑樹深。銀臺門已閉，仙漏夜沈沈。
雜曲歌辭 宮中樂 五 令狐楚 
九重青鎖闥，百尺碧雲樓。明月秋風起，珠簾上玉鉤。
雜曲歌辭 宮中樂 一 張仲素 
網戶交如綺，紗窗薄似烟。樂吹天上曲，人是月中仙。
雜曲歌辭 宮中樂 二 張仲素 
翠匣開寒鏡，珠釵挂步搖。妝成秖畏曉，更漏促春宵。
雜曲歌辭 宮中樂 三 張仲素 
江果瑤池實，金盤露井冰。甘泉將避暑，臺殿曉光凝。
雜曲歌辭 宮中樂 四 張仲素 
月彩浮鸞殿，砧聲隔鳳樓。笙歌臨水檻，紅燭乍迎秋。
雜曲歌辭 宮中樂 五 張仲素  黄山
奇樹留寒翠，神池結夕波。黃山一夜雪，渭水雁聲多。
雜曲歌辭 踏歌詞 一 崔液 
綵女迎金屋，仙姬出畫堂。鴛鴦裁錦袖，翡翠帖花黃。歌響舞分行，豔色動流光。
雜曲歌辭 踏歌詞 二 崔液 
庭際花微落，樓前漢已橫。金壺催夜盡，羅袖拂寒輕。樂笑暢歡情，未半著天明。
雜曲歌辭 踏歌詞 一 謝偃 
春景嬌春臺，新露泣新梅。春葉參差吐，新花重疊開。花影飛鶯去，歌聲度鳥來。倩看飄颻雪，何如舞袖迴。
雜曲歌辭 踏歌詞 二 謝偃 
逶迤度香閣，顧步出蘭閨。欲遶鴛鴦殿，先過桃李蹊。風帶舒還卷，簪花舉復低。欲問今宵樂，但聽歌聲齊。
雜曲歌辭 踏歌詞 三 謝偃 
夜久星沈沒，更深月影斜。裙輕纔動佩，鬟薄不勝花。細風吹寶袜，輕露濕紅紗。相看樂未已，蘭燈照九華。
雜曲歌辭 踏歌詞 一 張說 
花蕚樓前雨露新，長安城裏太平人。龍銜火樹千燈豔，雞踏蓮花萬歲春。
雜曲歌辭 踏歌詞 二 張說 
帝宮三五戲春臺，行雨流風莫妒來。西域燈輪千影合，東華金闕萬重開。
雜曲歌辭 踏歌行 一 劉禹錫  爱情 民歌
春江月出大堤平，堤上女郎連袂行。唱盡新詞看不見，紅霞影樹鷓鴣鳴。
雜曲歌辭 踏歌行 二 劉禹錫 
桃蹊柳陌好經過，燈下妝成月下歌。爲是襄王故宮地，至今猶自細腰多。
雜曲歌辭 踏歌行 三 劉禹錫 
新詞宛轉遞相傳，振袖傾鬟風露前。月落烏啼雲雨散，遊童陌上拾花鈿。
雜曲歌辭 踏歌行 四 劉禹錫 
日暮江頭聞竹枝，南人行樂北人悲。自從雪裏唱新曲，直至三春花盡時。
雜曲歌辭 天長地久詞 一 盧綸 
玉砌紅花樹，香風不敢吹。春光解天意，偏發殿南枝。
雜曲歌辭 天長地久詞 二 盧綸 
虹橋千步廊，半在水中央。天子方清暑，宮人重暮妝。
雜曲歌辭 天長地久詞 三 盧綸 
辭輦復當熊，傾心奉上宮。君王若看貌，甘在衆妃中。
雜曲歌辭 天長地久詞 四 盧綸 
雲日呈祥禮物殊，北庭生獻五單于。塞天萬里無飛鳥，可在邊城用郅都。
雜曲歌辭 天長地久詞 五 盧綸 
臺殿雲涼風日微，君王初賜六宮衣。樓船罷泛歸猶早，行道才人鬬射飛。
雜曲歌辭 欸乃曲 一 元結 
偏存名跡在人間，順俗與時未安閑。來謁大官兼問政，扁舟却入九疑山。
雜曲歌辭 欸乃曲 二 元結 
湘江二月春水平，滿月和風宜夜行。唱橈欲過平陽戍，守吏相呼問姓名。
雜曲歌辭 欸乃曲 三 元結 
千里楓林煙雨深，無朝無暮有猨吟。停橈靜聽曲中意，好是雲山韶濩音。
雜曲歌辭 欸乃曲 四 元結 
零陵郡北湘水東，浯溪形勝滿湘中。溪口石顛堪自逸，誰能相伴作漁翁。
雜曲歌辭 欸乃曲 五 元結 
下瀧船似入深淵，上瀧船似欲昇天。瀧南始到九疑郡，應絕高人乘興船。
雜曲歌辭 十二月樂辭 正月 李賀 
上樓迎春新春歸，暗黃著柳宮漏遲。薄薄淡靄弄野姿，寒綠幽泥生短絲。錦牀曉臥玉肌冷，露臉未開對朝暝。官街柳帶不堪折，早晚菖蒲勝綰結。
雜曲歌辭 十二月樂辭 二月 李賀 
二月飲酒采桑津，宜男草生蘭笑人。蒲如交劒風如薰，勞勞胡燕怨酣春。薇帳逗烟生綠塵，金翅峨髻愁暮雲。沓颯起舞真珠裙，津頭送別唱流水。酒客背寒南山死。
雜曲歌辭 十二月樂辭 三月 李賀 
東方風來滿眼春，花城柳暗愁幾人，複宮深殿竹風起。新翠舞襟靜如水，光風轉蕙百餘里。暖霧驅雲撲天地，軍裝宮妓掃蛾淺。搖搖錦旗夾城暖，曲水飄香去不歸。梨花落盡成秋苑。
雜曲歌辭 十二月樂辭 四月 李賀 
曉涼暮涼樹如蓋，千山濃綠生雲外。依微香雨青氛氳，膩葉蟠花照曲門。金塘閑水搖碧漪，老景沈重無驚飛，墮紅殘蕚暗參差。
雜曲歌辭 十二月樂辭 五月 李賀 
雕玉押簾上，輕縠籠虛門。井汲鉛華水，扇織鴛鴦文。回雪舞涼殿，甘露洗空綠。羅袖從徊翔，香汗霑寶粟。
雜曲歌辭 十二月樂辭 六月 李賀 
裁生羅，伐湘竹。帔拂疎霜簟秋玉，炎炎紅鏡東方開。暈如車輪上徘徊，啾啾赤帝騎龍來。
雜曲歌辭 十二月樂辭 七月 李賀 
星依雲渚冷，露滴盤中圓。好花生木末，衰蕙愁空園。夜天如玉砌，池葉極青錢。僅厭舞衫薄，稍知花簟寒。曉風何拂拂，北斗光闌干。
雜曲歌辭 十二月樂辭 八月 李賀 
孀妾怨長夜，獨客夢歸家。傍簷蟲緝絲，向壁燈垂花。簷外月光吐，簾中樹影斜。悠悠飛露姿，點綴池中荷。
雜曲歌辭 十二月樂辭 九月 李賀 
離宮散螢天似水，竹黃池冷芙蓉死。月綴金鋪光脉脉，涼苑虛庭空澹白。霜花飛飛風草草，翠錦斕斑滿層道。雞人罷唱曉瓏璁，鴉啼金井下疎桐。
雜曲歌辭 十二月樂辭 十月 李賀 
玉壺銀箭稍難傾，釭花夜笑凝幽明。碎霜斜舞上羅幕，燭籠兩行照飛閣。珠帷怨臥不成眠，金鳳刺衣著體寒，長眉對月鬬彎環。
雜曲歌辭 十二月樂辭 十一月 李賀 
宮城團回凜嚴光，白光碎碎墮瓊芳。撾鍾高飲千日酒，却天凝寒作君壽。
雜曲歌辭 十二月樂辭 十二月 李賀 
日脚淡光紅灑灑，薄霜不銷桂枝下。依稀和氣解冬嚴，已就長日辭長夜。
雜曲歌辭 十二月樂辭 閏月 李賀 
帝重光，年重時，七十二候回環推。天官玉琯灰剩飛，今歲何長來歲遲。王母移桃獻天子，羲氏和氏迂龍轡。
雜曲歌辭 桃花行 一 李嶠 
歲去無言忽顦顇，時來含笑吐氛氳。不能擁路迷仙客，故欲開蹊侍聖君。
雜曲歌辭 桃花行 二 李嶠 
綺蕚成蹊遍籞芳，紅英撲地滿筵香。莫將秋宴傳王母，來比春華壽聖皇。
雜曲歌辭 桃花行 三 李嶠 
源水叢花無數開，丹跗紅蕚間青梅。從今結子三千歲，預喜仙游復摘來。
雜曲歌辭 桃花行 四 李嶠 
桃花灼灼有光輝，無數成蹊點更飛。爲見芳林含笑待，遂同溫樹不言歸。
雜曲歌辭 桃花行 五 李嶠 
紅蕚競妍春苑曙，粉茸新向御筵開。長年願奉西王宴，近侍慙無東朔才。
雜曲歌辭 蘇摩遮 一 張說 
摩遮本出海西胡，琉璃寶服紫髯胡。聞道皇恩遍宇宙，來時歌舞助歡娛。
雜曲歌辭 蘇摩遮 二 張說 
繡裝帕額寶花冠，夷歌騎舞借人看。自能激水成陰氣，不慮今年寒不寒。
雜曲歌辭 蘇摩遮 三 張說 
臘月凝陰積帝臺，豪歌擊鼓送寒來。油囊取得天河水，將添上壽萬年杯。
雜曲歌辭 蘇摩遮 四 張說 
寒氣宜人最可憐，故將寒水散庭前。惟願聖君無限壽，長取新年續舊年。
雜曲歌辭 蘇摩遮 五 張說 
昭成皇后帝家親，榮樂諸人不比倫。往日霜前花委地，今年雪後樹逢春。
雜曲歌辭 舞馬詞 一 張說 
萬玉朝宗鳳扆，千金率領龍媒。眄鼓凝驕躞蹀，聽歌弄影徘徊。
雜曲歌辭 舞馬詞 二 張說 
天祿遙徵衛叔，日龍上借羲和。將共兩驂爭舞，來隨八駿齊歌。
雜曲歌辭 舞馬詞 三 張說 
綵旄八佾成行，時龍五色因方。屈膝銜杯赴節，傾心獻壽無疆。
雜曲歌辭 舞馬詞 四 張說 
帝皁龍駒沛艾，星蘭驥子權奇。騰倚驤洋應節，繁驕接迹不移。
雜曲歌辭 舞馬詞 五 張說 
二聖先天合德，羣靈率土可封。擊石驂驔紫燕，摐金顧步蒼龍。
雜曲歌辭 舞馬詞 六 張說 
聖君出震應籙，神馬浮河獻圖。足踏天庭鼓舞，心將帝樂蜘躊。
雜曲歌辭 舞馬千秋萬歲樂府詞 一 張說 
金天誕聖千秋節，玉醴還分萬壽觴。試聽紫騮歌樂府，何如騄驥舞華岡。連騫勢出魚龍變，蹀躞驕生鳥獸行。歲歲相傳指樹日，翩翩來伴慶雲翔。
雜曲歌辭 舞馬千秋萬歲樂府詞 二 張說 
聖王至德與天齊，天馬來儀自海西。腕足齊行拜兩膝，繁驕不進蹈千蹄。䯱髵奮鬣時蹲踏，鼓怒驤身忽上躋。更有銜杯終宴曲，垂頭掉尾醉如泥。
雜曲歌辭 舞馬千秋萬歲樂府詞 三 張說 
遠聽明君愛逸才，玉鞭金翅引龍媒。不因茲白人間有，定是飛黃天上來。影弄日華相照耀，噴含雲色且徘徊。莫言闕下桃花舞，別有河中蘭葉開。
雜曲歌辭 小曲新詞 一 白居易 
霽色鮮宮殿，秋聲脆管弦。聖明千歲樂，歲歲似今年。
雜曲歌辭 小曲新詞 二 白居易 
紅裙明月夜，碧殿早秋時。好向昭陽宿，天涼玉漏遲。
雜曲歌辭 閨怨詞 一 白居易 
朝憎鶯百囀，夜妒燕雙棲。不慣經春別，誰知到曉啼。
雜曲歌辭 閨怨詞 二 白居易 
珠箔籠寒月，紗窗背曉燈。夜來巾上淚，一半是春冰。
雜曲歌辭 閨怨詞 三 白居易 
關山征戍遠，閨閣別離難。苦戰應顦顇，寒衣不要寬。
雜曲歌辭 皇帝感詞 一 盧綸 
提劒雲雷動，垂衣日月明。禁花呈瑞色，國老見星精。發棹魚先躍，窺巢鳥不驚。山呼一萬歲，直入九重城。
雜曲歌辭 皇帝感詞 二 盧綸 
天衣五鳳彩，御馬六龍文。雨露清馳道，風雷翊上軍。高旍花外轉，行漏樂前聞。時見金鞭舉，空中指瑞雲。
雜曲歌辭 皇帝感詞 三 盧綸 
妙算干戈止，神謀宇宙清。兩階文物盛，七德武功成。校獵長楊苑，屯軍細柳營。歸來獻明主，歌舞隘春城。
雜曲歌辭 皇帝感詞 四 盧綸 
天樂下天中，雲軿儼在空。鉛黃豔河漢，語笑合笙鏞。已見長隨鳳，仍聞不避熊。君王親試舞，閶闔靜無風。
雜歌謠辭 漁父歌 一 張志和  写人 热爱 田园 写景 自然
西塞山邊白鷺飛，桃花流水鱖魚肥。青箬笠，綠蓑衣，春江細雨不須歸。
雜歌謠辭 漁父歌 二 張志和  长江
釣臺漁父褐爲裘，兩兩三三舴艋舟。能縱棹，慣乘流，長江白浪不曾憂。
雜歌謠辭 漁父歌 三 張志和 
霅溪灣裏釣漁翁，舴艋爲家西復東。江上雪，浦邊風，笑著荷衣不歎窮。
雜歌謠辭 漁父歌 四 張志和 
松江蟹舍主人歡，菰飯莼羹亦共餐。楓葉落，荻花乾，醉宿漁舟不覺寒。
雜歌謠辭 漁父歌 五 張志和 
青草湖中月正圓，巴陵漁父棹歌連。釣車子，掘頭船，樂在風波不用仙。
雜歌謠辭 漁父歌 和凝 
白芷汀寒立鷺[鷥]，蘋風輕翦浪花時。煙冪冪，日遲遲，香引芙蓉惹釣絲。
雜歌謠辭 漁父歌 歐陽炯 
風浩寒溪照膽明，小君山上玉蟾生。荷露墜，翠煙輕，撥[拉]遊魚幾處驚。
雜歌謠辭 漁父歌 一 李珣 
水接衡門十里餘，信船歸去臥看書。輕爵祿，慕玄虛，莫道漁人只爲魚。
雜歌謠辭 漁父歌 二 李珣 
避世垂綸不記年，官高爭得似君閑。傾白酒，對青山，笑指柴門待月還。
雜歌謠辭 漁父歌 三 李珣 
棹警鷗飛水濺袍，影侵潭面柳垂絛。終日醉，絕塵勞，曾見錢塘八月濤。
雜歌謠辭 雞鳴曲 王建 
雞初鳴，明星照東屋。雞再鳴，紅霞生海腹。百官待漏雙闕前，聖人亦挂山龍服。寶釵命婦燈下起，環珮玲瓏曉光裏。直內初燒玉[案]香，司更尚滴銅壺水。金吾衛裏直郎妻，到明不睡聽晨雞。天頭日月相送迎，夜棲旦鳴人不迷。
雜歌謠辭 雞鳴曲 李廓 
星稀月沒上五更，膠膠角角雞初鳴。征人牽馬出門立，辭妾欲向安西行。再鳴引頸簷頭下，月中角聲催上馬。纔分地色第三鳴，旌旗紅塵已出城。婦人上城亂招手，夫壻不聞遙哭聲。長恨雞鳴別時苦，不遣雞栖近窗戶。
雜歌謠辭 吳楚歌 張籍 
庭前春鳥啄林聲，紅夾羅襦縫未成。今朝社日停針線，起向朱櫻樹下行。
雜歌謠辭 李夫人歌 一 李商隱 
一帶不結心，兩股方安髻。慙愧白茅人，月沒教星替。
雜歌謠辭 李夫人歌 二 李商隱 
剩結茱萸枝，多擘秋蓮的。獨自有波光，綵囊盛不得。
雜歌謠辭 李夫人歌 三 李商隱  黄河
蠻絲繫條脫，妍眼和香屑。壽宮不惜鑄南人，柔腸早被秋波割。清澄有餘幽素香，鰥魚渴鳳真珠房。不知瘦骨類冰井，更許夜簾通曉霜。土花漠碧雲[茫茫]，黃河欲盡天蒼黃。
雜歌謠辭 李夫人歌 李賀 
紫皇宮殿重重開，夫人飛入瓊瑤臺。綠香繡帳何時歇，青雲無光宮水咽。翩聯桂花墜秋月，孤鸞驚啼商絲發。紅璧闌珊懸佩璫，歌臺小妓遙相望。玉蟾滴水雞人唱，露華蘭葉參差光。
雜歌謠辭 李夫人歌 鮑溶 
璿閨羽帳華燭陳，方士夜降夫人神。葳蕤半露芙蓉色，窈窕將期環珮身。麗如三五月，可望難親近。嚬黛含犀竟不言，春思秋怨誰能問。欲求巧笑如生時，歌塵在空瑟銜絲。神來未及夢相見，帝比初亡心更悲。愛之欲其生又死，東流萬代無回水。宮漏丁丁夜向晨，煙銷霧散愁方士。
雜歌謠辭 李夫人歌 張祜 
延年不語望三星，莫說夫人上涕零。爭奈世間惆悵在，甘泉宮夜看圖形。
雜歌謠辭 中山孺子妾歌 李白  乐府 失意 杂歌谣辞
中山孺子妾，特以色見珍。雖不如延年妹，亦是當時絕世人。桃李出深井，花豔驚上春。一貴復一賤，關天豈由身。芙蓉老秋霜，團扇羞網塵。戚姬髡翦入舂市，萬古共悲辛。
雜歌謠辭 臨江王節士歌 李白  洞庭湖
洞庭白波木葉稀，燕鴻始入吳雲飛。吳雲寒，燕鴻苦。風號沙宿瀟湘浦，節士感秋淚如雨。白日當天心，照之可以事明主。壯士憤，雄風生。安得倚天劒，跨海斬長鯨。
雜歌謠辭 司馬將軍歌 李白  战士 赞颂 战争 杂歌谣辞 乐府
狂風吹古月，竊弄章華臺。北落明星動光彩，南征猛將如雲雷。手中電曳倚天劒，直斬長鯨海水開。我見樓船壯心目，頗似龍驤下三蜀。揚兵習戰張虎旗，江中白浪如銀屋。身居玉帳臨河魁，紫髯若戟冠崔嵬。細柳開營揖天子，始知灞上爲嬰孩。羌笛橫吹阿嚲回，向月樓中吹落梅。將軍自起舞長劒，壯士呼聲動九垓。功成獻凱見明主，丹青畫像麒麟臺。
雜歌謠辭 鄭櫻桃歌 李頎 
石季龍，僭天祿。擅雄豪，美人姓鄭名櫻桃。櫻桃美顏香且澤，娥娥侍寢專宮掖。後庭卷衣三萬人，翠眉清鏡不得親。官軍女騎一千匹，繁花照耀漳河春。織成花映紅綸巾，紅旗掣曳鹵簿新。鳴鼙走馬接飛鳥，銅[馱]琴瑟隨去塵。鳳陽重門如意館，百尺金梯倚銀漢。自言富貴不可量，女爲公主男爲王。赤花雙簟珊瑚牀，盤龍斗帳琥珀光。淫昏僞位神所惡，滅石者陵終不誤。鄴城蒼蒼白露微，世事飜覆黃雲飛。
雜歌謠辭 襄陽歌 李白 
落日欲沒峴山西，倒著接䍦花下迷。襄陽小兒齊拍手，攔街爭唱白銅鞮。傍人借問笑何事，笑殺山公醉似泥。鸕鷀杓，鸚鵡杯，百年三萬六千日，一日須傾三百杯。遙看漢水鴨頭綠，恰似蒲萄初醱醅。此江若變作春酒，壘麴便築糟丘臺。千金駿馬換少妾，醉坐雕鞍歌落梅。車傍側挂一壺酒，鳳笙龍管行相催。咸陽市上歎黃犬，何如月下傾金罍。君不見晉朝羊公一片石，龜龍剝落生莓苔。淚亦不能爲之墮，心亦不能爲之哀。誰能憂彼身後事，金鳧銀鴨葬死灰。清風朗月不用一錢買，玉山自倒非人推。舒州杓，力士鐺，李白與爾同死生。襄王雲雨今安在，江水東流猨夜聲。
雜歌謠辭 襄陽曲 一 李白 
襄陽行樂處，歌舞白銅鞮。江城回淥水，花月使人迷。
雜歌謠辭 襄陽曲 二 李白 
山公醉酒時，酩酊襄陽下。頭上白接䍦，倒著還騎馬。
雜歌謠辭 襄陽曲 三 李白 
峴山臨漢江，水淥沙如雪。上有墮淚碑，青苔久磨滅。
雜歌謠辭 襄陽曲 四 李白 
且醉習家池，莫看墮淚碑。山公欲上馬，笑殺襄陽兒。
雜歌謠辭 蘇小小歌 李賀  抒情 写鬼 写景
幽蘭露，如啼眼。無物結同心，煙花不堪翦。草如茵，松如蓋。風爲裳，水爲佩。油壁車，久相待。冷翠燭，勞光彩。西陵下，風吹雨。
雜歌謠辭 蘇小小歌 溫庭筠 
買蓮莫破券，買酒莫解金。酒裏春容抱離恨，水中蓮子懷芳心。吳公女兒腰似束，家在錢塘小江曲。一自檀郎逐便風，門前春水年年綠。
雜歌謠辭 蘇小小歌 一 張祜 
車輪不可遮，馬足不可絆。長怨十字街，使郎心四散。
雜歌謠辭 蘇小小歌 二 張祜 
新人千里去，故人千里來。翦刀橫眼底，方覺淚難裁。
雜歌謠辭 蘇小小歌 三 張祜 
登山不愁峻，涉海不愁深。中擘庭前棗，教郎見赤心。
雜歌謠辭 挾瑟歌 陸龜蒙 
挾瑟爲君撫，君嫌聲太古。寥寥倚浪絲，㗫㗫沈湘語。賴有秋風知，清泠吹玉柱。
雜歌謠辭 勅勒歌 不詳 
敕勒金隤壁，陰山無歲華。帳外風飄雪，營前月照沙。羌兒吹玉管，胡姬踏錦花。却笑江南客，梅落不歸家。
雜歌謠辭 黃麞歌 不詳 
黃麞黃麞草裏藏，彎弓射爾傷。
雜歌謠辭 得体歌 不詳 
得体紇那也，紇囊得体那。潭裏船車鬧，揚州銅器多。三郎當殿坐，聽唱得体歌。
雜歌謠辭 得寶歌 不詳 
得寶弘農野，弘農得寶那。潭裏船車鬧，揚州銅器多。三郎當殿坐，聽唱得寶歌。
雜歌謠辭 黃臺瓜辭 章懷太子 
種瓜黃臺下，瓜熟子離離。一摘使瓜好，再摘令瓜稀。三摘尚自可，摘絕抱蔓歸。
雜歌謠辭 古歌 沈佺期 
落葉流風向玉臺，夜寒秋思洞房開。水精簾外金波下，雲母窗前銀漢迴。玉階陰陰苔蘚色，君王履綦難再得。璇閨窈窕秋夜長，繡戶徘徊秋月光。燕姬綵帳芙蓉色，秦子金爐蘭麝香。北斗七星橫夜半，清歌一曲斷君腸。
雜歌謠辭 古歌 一 薛維翰 
美人怨何深，含情倚金閣。不嚬復不語，紅淚雙雙落。
雜歌謠辭 古歌 二 薛維翰 
美人閉紅燭，獨坐裁新錦。頻放翦刀聲，夜寒知未寢。
雜歌謠辭 黃曇子歌 溫庭筠 
參差綠蒲短，搖豔雲塘滿。紅瀲蕩融融，鶯翁鸂鶒暖。萋芊小城路，馬上脩蛾懶。羅衫褭向風，點粉金鸝卵。
雜歌謠辭 邯鄲郭公辭 溫庭筠 
金笳悲故曲，玉座積深塵。言是邯鄲伎，不易鄴城人。青苔竟埋骨，紅粉自傷神。唯有漳河柳，還向舊營春。
雜歌謠辭 箜篌謠 李白  哲理 杂歌谣辞 友情
攀天莫登龍，走山莫騎虎。貴賤結交心不移，唯有嚴陵及光武。周公稱大聖，管蔡寧相容。漢謠一斗粟，不與淮南舂。兄弟尚路人，吾心安所從。它人方寸間，山海幾千重。輕言託朋友，對面九疑峰。多花必早落，桃李不如松。管鮑久已死，何人繼其蹤。
雜歌謠辭 鄴城童子謠 李賀 
鄴城中，暮塵起。將黑丸，斫文吏。棘爲鞭，虎爲馬。團團走，鄴城下。切玉劒，射日弓。獻何人，奉相公。扶轂來，關右兒。香掃塗，相公歸。
雜歌謠辭 大麥行 杜甫 
大麥乾枯小麥黃，婦人行泣夫走藏。東至集壁西梁洋，問誰腰鎌胡與羌。豈無蜀兵三千人，部領辛苦江山長。安得如鳥有羽翅，託身白雲還故鄉。
雜歌謠辭 白鼉鳴 張籍 
天欲雨，有東風，南谿白鼉鳴窟中。六月人家井無水，夜聞白鼉人盡起。
雜歌謠辭 步虛詞 陳羽 
漢武清齋讀鼎書，內官扶上畫雲車。壇上月明宮殿閉，仰看星斗禮空虛。
雜歌謠辭 步虛詞 顧況 
逈步遊三洞，清心禮七真。飛符超羽翼，禁火醮星辰。殘藥霑雞犬，靈香出鳳麟。壺中無窄處，願得一容身。
雜歌謠辭 步虛詞 一 劉禹錫 
阿母種桃雲海際，花落子成二千歲。海風吹折最繁枝，跪捧瓊盤獻天帝。
雜歌謠辭 步虛詞 二 劉禹錫 
華表千年鶴一歸，凝丹爲頂雪爲衣。星星仙語人聽盡，卻向五雲翻翅飛。
雜歌謠辭 步虛詞 一 韋渠牟 
玉簡真人降，金書道籙通。煙霞方蔽日，雲雨已生風。四極威儀異，三天使命同。那將人世戀，不去上清宮。
雜歌謠辭 步虛詞 二 韋渠牟 
羽駕正翩翩，雲鴻最自然。霞冠將月曉，珠佩與星連。鏤玉留新訣，雕金得舊編。不知飛鳥學，更有幾人仙。
雜歌謠辭 步虛詞 三 韋渠牟 
上帝求仙使，真符取玉郎。三才閑布象，二景鬱生光。騎吏排龍虎，笙歌走鳳凰。天高人不見，暗入白雲鄉。
雜歌謠辭 步虛詞 四 韋渠牟 
鸞鶴共徘徊，仙官使者催。香花三洞啓，風雨百神來。鳳篆文初定，龍泥印已開。何須生羽翼，始得上瑤臺。
雜歌謠辭 步虛詞 五 韋渠牟 
羽節忽排煙，蘇君已得仙。命風驅日月，縮地走山川。幾處留丹竈，何時種玉田。一朝騎白虎，直上紫微天。
雜歌謠辭 步虛詞 六 韋渠牟 
靜發降靈香，思神意智長。虎存時促步，龍想更成章。扣齒風雷響，挑燈日月光。仙雲在何處？髣髴滿空堂。
雜歌謠辭 步虛詞 七 韋渠牟 
幾度遊三洞，何方召百神。風雲皆守一，龍虎亦全真。執節仙童小，燒香玉女春。應須絕巖內，委曲問皇人。
雜歌謠辭 步虛詞 八 韋渠牟 
上法杳無營，玄脩似有情。道宮瓊作想，真帝玉爲名。召岳驅旌節，馳雷發吏兵。雲車降何處，齋室有仙卿。
雜歌謠辭 步虛詞 九 韋渠牟 
羽衛一何鮮，香雲起莫煙。方朝太素帝，更向玉清天。鳳曲凝猶吹，龍驂儼欲前。真文幾時降，知在永和年。
雜歌謠辭 步虛詞 十 韋渠牟 
大道何年學，真符此日催。還持金作印，未要玉爲臺。羽節分明授，霞衣整頓裁。應緣五雲使，教上列仙來。
雜歌謠辭 步虛詞 十一 韋渠牟 
獨自授金書，蕭條詠紫虛。龍行還當馬，雲起自成車。九轉風煙合，千年井竈餘。參差從太一，壽等混元初。
雜歌謠辭 步虛詞 十二 韋渠牟 
道學已通神，香花會女真。霞牀珠斗帳，金薦玉輿輪。一室心偏靜，三天夜正春。靈官竟誰降，仙相有夫人。
雜歌謠辭 步虛詞 十三 韋渠牟 
上界有黃房，仙家道路長。神來知位次，樂變協宮商。競把瑠璃椀，誰傾白玉漿。霞衣最芬馥，蘇合是靈香。
雜歌謠辭 步虛詞 十四 韋渠牟 
珠佩紫霞纓，夫人會八靈。太霄猶有觀，絕宅豈無形。暮雨徘徊降，仙歌宛轉聽。誰逢玉妃輦，應檢九真經。
雜歌謠辭 步虛詞 十五 韋渠牟 
西海辭金母，東方拜木公。雲行疑帶雨，星步欲凌風。羽袖揮丹鳳，霞巾曳彩虹。飄颻九霄外，下視望仙宮。
雜歌謠辭 步虛詞 十六 韋渠牟 
玉樹雜金花，天河織女家。月邀丹鳳舄，風送紫鸞車。霧縠籠綃帶，雲屏列錦霞。瑤臺千萬里，不覺往來賒。
雜歌謠辭 步虛詞 十七 韋渠牟 
舞鳳凌天出，歌麟入夜聽。雲容衣眇眇，風韻曲泠泠。扣齒端金簡，焚香檢玉經。仙宮知不遠，只近太微星。
雜歌謠辭 步虛詞 十八 韋渠牟 
紫府與玄洲，誰來物外遊。無煩騎白鹿，不用駕青牛。金化顏應駐，雲飛鬢不秋。仍聞碧海上，更用玉爲樓。
雜歌謠辭 步虛詞 十九 韋渠牟 
轡鶴復驂鸞，全家去不難。雞聲隨羽化，犬影入雲看。釀玉當成酒，燒金且轉丹。何妨五色綬，次第給仙官。
雜歌謠辭 步虛詞 僧皎然 
予因覽真訣，遂感西域君。玉笙下青冥，人間未曾聞。日華鍊魂魄，皎皎無垢氛。謂我有仙骨，且令餌氤氳。俯仰媿靈顏，願隨鸞鶴羣。俄然動風馭，縹眇歸青雲。
雜歌謠辭 步虛詞 高駢 
青溪道士人不識，上天下天鶴一隻。洞門深[鎖]碧窗寒，滴露妍朱寫周易。
雜歌謠辭 步虛引 陳陶 
小隱山人十洲客，莓苔爲衣雙耳白。青編爲我忽降書，暮雨虹蜺一千尺。赤城門閉六丁直，曉日已燒東海色。朝天半夜聞玉雞，星斗離離礙龍翼。
詠漢高祖 王珪 
漢祖起豐沛，乘運以躍鱗。手奮三尺劒，西滅無道秦。十月五星聚，七年四海賓。高抗威宇宙，貴有天下人。憶昔與項王，契闊時未伸。鴻門既薄蝕，滎陽亦蒙塵。蟣虱生介胄，將卒多苦辛。爪牙驅信越，腹心謀張陳。赫赫西楚國，化爲丘與榛。
詠淮陰侯 王珪 
秦王日凶慝，豪傑爭共亡。信亦胡爲者，劍歌從項梁。項羽不能用，脫身歸漢王。道契君臣合，時來名位彰。北討燕承命，東驅楚絕糧。斬龍堰濉水，擒豹熸夏陽。功成享天祿，建旗還南昌。千金答漂母，百錢酬下鄉。吉凶成糾纏，倚伏難預詳。弓藏狡兔盡，慷慨念心傷。
後渚置酒 陳叔達 
大渚初驚夜，中流沸鼓鼙。寒沙滿曲浦，夕霧上邪谿。岸廣鳧飛急，雲深鴈度低。嚴關猶未遂，此夕待晨雞。
聽鄰人琵琶 陳叔達 
本是龍門桐，因妍入漢宮。香緣羅袖裏，聲逐朱弦中。雖有相思韻，翻將入塞同。關山臨却月，花蘂散迴風。爲將金谷引，添令曲未終。
州城西園入齋祠社 陳叔達 
升壇預潔祀，詰早肅分司。達氣風霜積，登光日色遲。農教先八政，陽和秩四時。祈年服垂冕，告幣動褰帷。瘞地尊餘奠，人天庶有資。椒蘭卒清酌，簠簋徹香萁。折俎分歸胙，充庭降受釐。方憑知禮節，況奉化雍熙。
詠菊 陳叔達 
霜間開紫蔕，露下發金英。但令逢採摘，寧辭獨晚榮。
自君之出矣 王融 
自君之出矣，金爐香不然。思君當明燭，終宵空自煎。
自君之出矣  一 陳叔達 
自君之出矣，紅顏轉憔悴。思君如明燭，煎心且銜淚。
自君之出矣  二 陳叔達 
自君之出矣，明鏡罷紅妝。思君如夜燭，煎淚幾千行。
賦飲馬長城窟 袁朗 
朔風動秋草，清蹕長安道。長城連不窮，所以隔華戎。規模惟聖作，負荷曉成功。鳥庭已向內，龍荒更鑿空。玉關塵卷靜，金微路已通。湯征隨北怨，舜詠起南風。畫地功初立，綏邊事云集。朝服踐狼居，凱歌旋馬邑。山響傳鳳吹，霜華藻瓊鈒。屬國擁節歸，單于款關入。日落寒風起，驚蓬被原隰。零落葉已寒，河流清且急。四時徭役盡，千載干戈戢。太平今若斯，汗馬竟無施。唯當事筆硯，歸去草封禪。
和洗掾登城南坂望京邑 袁朗 
二華連陌塞，九隴統金方。奧區稱富貴，重險擅雄強。龍飛灞水上，鳳集岐山陽。神皐多瑞蹟，列代有興王。我后膺靈命，爰求宅茲土。宸居法太微，建國資天府。玄風叶黎庶，德澤浸區宇。醒醉各相扶，謳歌從聖主。南登少陵岸，還望帝城中。帝城何鬱鬱，佳氣乃蔥蔥。金鳳凌綺觀，璇題敞蘭宮。複道東西合，交衢南北通。萬國朝前殿，羣公議宣室。鳴珮含早風，華蟬曜朝日。栢梁宴初罷，千鍾歡未畢。端拱肅巖廊，思賢聽琴瑟。逶迤萬雉列，隱軫千閭布。飛甍夾御溝，曲臺臨上路。處處歌鐘鳴，喧闐車馬度。日落長楸間，含情兩相顧。是月冬之季，陰寒晝不開。驚風四面集，飛雪千里迴。狐白登廊廟，牛衣出草萊。詎知韓長孺，無復重然灰。
秋日應詔 袁朗 
玉樹涼風舉，金塘細草萎。葉落商飆觀，鴻歸明月池。迎寒桂酒熟，含露菊花垂。一奉章臺宴，千秋長願斯。
出塞曲 竇威 
匈奴屢不平，漢將欲縱橫。看雲方結陣，却月始連營。潛軍度馬邑，揚斾掩龍城。會勒燕然石，方傳車騎名。
新曲二首 一 長孫無忌 
阿儂家住朝歌下，早傳名。結伴來游淇水上，舊長情。玉珮金鈿隨步遠，雲羅霧縠逐風輕。轉目機心懸自許，何須更待聽琴聲。
新曲二首 二 長孫無忌 
迴雪凌波游洛浦，遇陳王。婉約娉婷工語笑，侍蘭房。芙蓉綺帳還開揜，翡翠珠被爛齊光。長願今宵奉顏色，不愛吹簫逐鳳皇。
奉和正日臨朝 顏師古 
七府璿衡始，三元寶曆新。負扆延百辟，垂旒御九賓。肅肅皆鵷鷺，濟濟盛簪紳。天涯致重譯，日域獻奇珍。
召拜御史大夫贈袁天綱 杜淹 
伊呂深可慕，松喬定是虛。繫風終不得，脫屣欲安如。且珍紈素美，當與薜蘿疎。既逢楊得意，非復久閑居。
詠寒食鬬雞應秦王教 杜淹 
寒食東郊道，揚鞲競出籠。花冠初照日，芥羽正生風。顧敵知心勇，先鳴覺氣雄。長翹頻掃陣，利爪屢通中。飛毛遍綠野，灑血漬芳叢。雖然百戰勝，會自不論功。
寄贈齊公 杜淹 
冠蓋游梁日，詩書問志年。佩蘭長坂上，攀桂小山前。結交澹若水，履道直如弦。此歡終未極，于茲獨播遷。赭衣登蜀道，白首別秦川。淚隨溝水逝，心逐曉旌懸。去去逾千里，悠悠隔九天。郊野間長薄，城闕隱凝煙。關門共月對，山路與雲連。此時寸心裏，難用尺書傳。
五郊樂章 黃帝宮音 魏徵 
黃中正位，含章居貞。既長六律，兼和五聲。畢陳萬舞，乃薦斯牲。神其下降，永祚休平。
五郊樂章 黃帝宮音 肅和 魏徵 
眇眇方輿，蒼蒼圜蓋。至哉樞紐，宅中圖大。氣調四序，風和萬籟。祚我明德，時雍道泰。
五郊樂章 黃帝宮音 雍和 魏徵 
金懸夕肆，玉俎朝陳。饗薦黃道，芬流紫辰。廼誠廼敬，載享載禋。崇薦斯在，惟皇是賓。
五郊樂章 黃帝宮音 舒和 魏徵 
御徵乘宮出郊甸，安歌率舞逓將迎。自有雲門符帝賞，猶持雷鼓荅天成。
五郊樂章 青帝角音 魏徵 
鶴雲旦起，鳥星昏集。律候新風，陽開初蟄。至德可饗，行潦斯挹。錫以無疆，烝人乃粒。
五郊樂章 青帝角音 肅和 魏徵 
玄鳥司春，蒼龍登歲。節物變柳，光風轉蕙。瑤席降神，朱弦饗帝。誠備祝嘏，禮殫珪幣。
五郊樂章 青帝角音 雍和 魏徵 
大樂稀音，至誠簡禮。文物棣棣，聲名濟濟。六變有成，三登無體。廼眷豐絜，恩覃愷悌。
五郊樂章 青帝角音 舒和 魏徵 
笙歌籥舞屬年韶，鷺鼓鳧鐘展時豫。調露初迎綺春節，承雲遽踐蒼霄馭。
五郊樂章 赤帝徵音 魏徵 
青陽告謝，朱明戒序。咸長是祈，敬陳椒醑。博碩斯薦，笙鏞備舉。庶盡肅恭，非馨稷黍。
五郊樂章 赤帝徵音 肅和 魏徵 
離位克明，火中宵見。峯雲暮起，景風晨扇。木槿初榮，含桃可薦。芬馥百品，鏗鏘三變。
五郊樂章 赤帝徵音 雍和 魏徵 
昭昭丹陸，帟帟炎方。禮陳牲幣，樂備箎簧。瓊羞溢俎，玉𨣧浮觴。恭惟正直，歆此馨香。
五郊樂章 赤帝徵音 舒和 魏徵 
千里溫風飄降羽，十枝炎景媵朱干。陳觴薦俎歌三獻，拊石摐金會七盤。
五郊樂章 白帝商音 魏徵 
白藏應節，天高氣清。歲功既阜，庶類收成。萬方靜謐，九土和平。馨香是薦，受祚聰明。
五郊樂章 白帝商音 肅和 魏徵 
金行在節，素靈居正。氣肅霜嚴，林凋草勁。豺祭隼擊，潦收川鏡。九穀已登，萬箱流詠。
五郊樂章 白帝商音 雍和 魏徵 
律應西成，氣躔南呂。珪幣咸列，笙竽備舉。苾苾蘭羞，芬芬桂醑。式資宴貺，用調霜序。
五郊樂章 白帝商音 舒和 魏徵 
璿儀氣爽驚緹籥，玉呂灰飛含素商。鳴鞞奏管芳羞薦，會舞安歌葆眊揚。
五郊樂章 黑帝羽音 魏徵 
嚴冬季月，星迴風厲。享祀報功，方祚來歲。
五郊樂章 黑帝羽音 肅和 魏徵 
律周玉琯，星回金度。次極陽烏，紀窮陰兔。火林霰雪，陽泉凝冱。八蜡已登，三農息務。
五郊樂章 黑帝羽音 雍和 魏徵 
陽月斯紀，應鍾在候。載絜牲牷，爰登俎豆。既高既遠，無聲無臭。靜言格思，惟神保祐。
五郊樂章 黑帝羽音 舒和 魏徵 
執籥持羽初終曲，朱干玉鏚始分行。七德九功咸已暢，明靈降福具穰穰。
享太廟樂章 永和 魏徵 
於穆烈祖，弘此丕基。永言配命，子孫保之。百神既洽，萬國在茲。是用孝享，神其格思。
享太廟樂章 肅和 魏徵 
大哉至德，允茲明聖。格于上下，聿遵誠敬。嘉樂斯登，鳴球以詠。神其降止，式隆景命。
享太廟樂章 雍和 魏徵 
崇茲享祀，誠敬兼至。樂以感靈，禮以昭事。粢盛咸絜，牲牷孔備。永言孝思，庶幾不匱。
享太廟樂章 長發舞 魏徵 
濬哲惟唐，長發其祥。帝命斯祐，王業克昌。配天載德，就日重光。本枝百代，申錫無疆。
享太廟樂章 大基舞 魏徵 
猗與祖業，皇矣帝先。剪商德厚，封唐慶延。在姬猶稷，方晉踰宣。基我鼎運，于斯萬年。
享太廟樂章 大成舞 魏徵 
周穆王季，晉美帝文。明明盛德，穆穆齊芬。藏用四履，屈道參分。鏗鏘鐘石，載紀鴻勳。
享太廟樂章 大明舞 魏徵 
五紀更運，三正逓升。勛華既沒，禹湯勃興。神武命代，靈睠是膺。望雲彰德，察緯告徵。上紐天維，下安地軸。徵師涿野，萬國咸服。偃伯靈臺，九官允穆。殊域委贐，懷生介福。大禮既飾，大樂已和。黑章擾囿，赤字浮河。功宣載籍，德被詠歌。克昌厥後，百祿是荷。
享太廟樂章 壽和 魏徵 
八音斯奏，三獻畢陳。寶祚惟永，暉光日新。
享太廟樂章 舒和 魏徵 
聖敬通神光七廟，靈心薦祚和萬方。嚴禋克配鴻基遠，明德惟馨鳳曆昌。
享太廟樂章 雍和 魏徵 
於穆清廟，聿脩嚴祀。四縣載陳，三獻斯止。籩豆撤薦，人祗介祉。神惟格思，錫祚不已。
享太廟樂章 永和 魏徵 
肅肅清祀，烝烝孝思。薦享昭備，虔恭在茲。雍歌撤俎，祝嘏陳辭。用光武志，永固鴻基。
賦西漢 魏徵 
受降臨軹道，爭長趣鴻門。驅傳渭橋上，觀兵細柳屯。夜宴經柏谷，朝遊出杜原。終藉叔孫禮，方知皇帝尊。
暮秋言懷 魏徵 
首夏別京輔，杪秋滯三河。沈沈蓬萊閣，日夕鄉思多。霜剪涼階蕙，風捎幽渚荷。歲芳坐淪歇，感此式微歌。
述懷 魏徵 
中原初逐鹿，投筆事戎軒。縱橫計不就，慷慨志猶存。杖策謁天子，驅馬出關門。請纓繫南粵，憑軾下東藩。鬱紆陟高岫，出沒望平原。古木鳴寒鳥，空山啼夜猿。既傷千里目，還驚九折魂。豈不憚艱險，深懷國士恩。季布無二諾，侯嬴重一言。人生感意氣，功名誰復論。
奉和正日臨朝應詔 魏徵 
百靈侍軒后，萬國會塗山。豈如今睿哲，邁古獨光前。聲教溢四海，朝宗引百川。鏘洋鳴玉珮，灼爍耀金蟬。淑景輝雕輦，高旌揚翠煙。庭實超王會，廣樂盛鈞天。既欣東日戶，復詠南風篇。願奉光華慶，從斯億萬年。
祈穀樂章 肅和 褚亮 
履艮斯繩，居中體正。龍運垂祉，昭符啓聖。式事嚴禋，聿懷嘉慶。惟帝永錫，時皇休命。
祈穀樂章 雍和 褚亮 
殷薦乘春，太壇臨曙。八簋盈和，六瑚登御。嘉稷匪歆，德馨斯飫。祝嘏無易，靈心有豫。
祈穀樂章 舒和 褚亮 
玉帛犧牲申敬享，金絲鏚羽盛音容。庶俾億齡禔景福，長欣萬宇洽時邕。
明堂樂章 肅和 褚亮 
象天御宇，乘時布政。嚴配申虔，宗禋展敬。罇罍盈列，樹羽交暎。玉幣通誠，祚隆皇聖。
明堂樂章 雍和 褚亮 
八牖晨披，五精朝奠。霧凝璇篚，風清金縣。神滌備全，明粢豐衍。載[絜]彝俎，陳誠以薦。
明堂樂章 舒和 褚亮 
御扆合宮承寶曆，席圖重館奉明靈。偃武修文九圍泰，沈烽靜柝八荒寧。
雩祀樂章 肅和 褚亮 
朱鳥開辰，蒼龍啓暎。大帝昭饗，羣生展敬。禮備懷柔，功宣舞詠。旬液應序，年祥叶慶。
雩祀樂章 雍和 褚亮 
紺筵分彩，珤圖吐絢。鳳管晨凝，雲歌曉囀。肅事蘋藻，虔申桂奠。百穀斯登，萬箱攸薦。
雩祀樂章 舒和 褚亮 
鳳曲登歌調令序，龍雩集舞泛祥風。綵旞雲迴昭睿德，朱干電發表神功。
享先農樂章 誠和 褚亮 
粒食伊始，農之所先。古今攸賴，是曰人天。耕斯帝籍，播厥公田。式崇明祀，神其福焉。
享先農樂章 肅和 褚亮 
罇彝既列，瑚簋方薦。歌工載登，幣禮斯奠。肅肅享祀，顒顒纓弁。神之聽之，福流寰縣。
享先農樂章 雍和 褚亮 
前夕視牲，質明奉俎。沐芳整弁，其儀式序。盛禮畢陳，嘉樂備舉。歆我懿德，非馨稷黍。
享先農樂章 舒和 褚亮 
羽籥低昂文綴已，干戚蹈厲武行初。望歲祈農神所聽，延祥介福豈云虛。
祭神州樂章 肅和 褚亮 
大矣坤儀，至哉神縣。包含日域，牢籠月竁。露絜三清，風調六變。皇祗届止，式歆恭薦。
祭神州樂章 雍和 褚亮 
泰圻嚴享，陰郊展敬。禮以導神，樂以和性。黝牲在列，黃琮俯暎。九土既平，萬邦貽慶。
祭神州樂章 舒和 褚亮 
坤道降祥和庶品，靈心載德厚羣生。水土既調三極泰，文武畢備九區平。
祭方丘樂章 順和 褚亮 
萬物資以化，交泰屬昇平。易從業惟簡，得一道斯寧。具儀光玉帛，送舞變咸英。黍稷良非貴，明德信惟馨。
祭方丘樂章 肅和 褚亮 
至矣坤德，皇哉地祗。開元統紐，合大承規。九宮肅列，六典相儀。永言配命，長保無虧。
祭方丘樂章 雍和 褚亮 
柔而能方，直而能敬。厚載以德，大亨以正。有滌斯牷，有馨斯盛。介茲景福，祚我休慶。
祭方丘樂章 舒和 褚亮 
玉幣牲牷分薦享，羽旄干鏚遰成容。一德惟寧兩儀泰，三材保合四時邕。
祭方丘樂章 順和 褚亮 
陰祗協贊，厚載方貞。牲幣具舉，簫管備成。其禮惟肅，其德惟明。神之聽矣，式鑒虔誠。
臨高臺 褚亮 
高臺暫俯臨，飛翼聳輕音。浮光隨日度，漾影逐波深。迴瞰周平野，開懷暢遠襟。獨此三休上，還傷千歲心。
賦得蜀都 褚亮 
列宿光參井，分芒跨梁岷。沈犀對江浦，駟馬入城闉。英圖多霸跡，歷選有名臣。連騎簪纓滿，含章詞賦新。得上仙槎路，無待訪嚴遵。
奉和詠日午 褚亮 
曦車日亭午，浮箭未移暉。日光無落照，樹影正中圍。草萎看稍靡，葉燥望疑稀。晝寢慙經笥，暫解入朝衣。
詠花燭 褚亮 
蘭逕香風滿，梅梁暖日斜。言是東方騎，來尋南陌車。靨星臨夜燭，眉月隱輕紗。莫言春稍晚，自有鎮開花。
奉和禁苑餞別應令 褚亮 
大藩初錫瑞，出牧邇皇京。暫以綠車重，言承朱傳榮。舒桃臨遠騎，垂柳映京營。惠化宣千里，威風動百城。禁籞芳嘉節，神襟餞送情。金笳催別景，玉琯切離聲。野花開更落，山鳥哢還驚。微臣夙多幸，薄宦奉儲明。釣臺慙作賦，伊水濫聞笙。懷德良知久，酬恩識命輕。
和御史韋大夫喜霽之作 褚亮 
晴天度旅雁，斜影照殘虹。野淨餘煙盡，山明遠色同。沙平寒水落，葉脆晚枝空。白簡光朝幰，彤騶出禁中。息駕遊蘭[坂]，雕文折桂叢。無因輕羽扇，徒自仰仁風。
晚別樂記室彥 褚亮 
窮途屬歲晚，臨水忽分悲。抱影同爲客，傷情共此時。霧色侵虛牖，霜氛冷薄帷。舉袂慘將別，停杯悵不怡。風嚴征雁遠，雪暗去篷遲。
傷始平李少府正己 褚亮 
勞息本相循，悲歡理自均。誰能免玄夜，惜爾正青春。邁德惟家寶，生才諒國珍。高文綴翡翠，茂學掩麒麟。述作紛無已，言談妙入神。斷腸雖累月，分手未盈旬。輔嗣俄長往，顏生即短辰。聲華滿昭代，形影委窮塵。禪草迴中使，生芻引弔賓。同遊祕府日，方駕直城闉。並拜黃圖右，分曹清渭濱。風期嵇呂好，存歿范張親。虛座憐王述，遺篇慟景純。精靈與毫翰，千祀壽何人。
秋鴈 褚亮 
日暮霜風急，羽翮轉難任。爲有傳書意，翩翩入上林。
冬日宴羣公於宅各賦一字得杯 于志寧 
陋巷朱軒擁，衡門緹騎來。俱裁七步詠，同傾三雅杯。色動迎春柳，花發犯寒梅。賓筵未半醉，驪歌不用催。
冬日宴于庶子宅各賦一字得趣 令狐德棻 
高門聊命賞，羣英於此遇。放曠山水情，留連文酒趣。夕煙起林蘭，霜枝殞庭樹。落景雖已傾，歸軒幸能駐。
冬日宴于庶子宅各賦一字得色 封行高 
夫君敬愛重，歡言情不極。雅引發清音，麗藻窮雕飾。水結曲池冰，日暖平亭色。引滿既杯傾，終之以弁側。
冬日宴于庶子宅各賦一字得節 杜正倫 
李門余妄進，徐榻君恆設。清論暢玄言，雅琴飛白雪。寒雲曖落景，朔風淒暮節。方欣投轄情，且駐當歸別。
玄武門侍宴 杜正倫 
大君端扆暇，睿賞狎林泉。開軒臨禁籞，藉野列芳筵。參差歌管颺，容裔羽旗懸。玉池流若醴，雲閣聚非煙。湛露晞堯日，熏風入舜弦。大德侔玄造，微物荷陶甄。謬陪瑤水宴，仍廁栢梁篇。闞名徒上月，鄒辯詎談天。既喜光華旦，還傷遲暮年。猶冀升中日，簪裾奉肅然。
奉和正日臨朝 岑文本  泰山
時雍表昌運，日正叶靈符。德兼三代禮，功包四海圖。踰沙紛在列，執玉儼相趨。清蹕喧輦道，張樂駭天衢。拂蜺九旗暎，儀鳳八音殊。佳氣浮仙掌，熏風繞帝梧。天文光七政，皇恩被九區。方陪瘞玉禮，珥筆岱山隅。
奉述飛白書勢 岑文本 
六文開玉篆，八體曜銀書。飛毫列錦繡，拂素起龍魚。鳳舉崩雲絕，鸞驚遊霧疎。別有臨池草，恩霑垂露餘。
冬日宴于庶子宅各賦一字得平 岑文本 
金蘭篤惠好，尊酒暢生平。既欣投轄賞，暫緩望鄉情。愛景含霜晦，落照帶風輕。於茲歡宴洽，寵辱詎相驚。
安德山池宴集 岑文本 
甲第多清賞，芳辰命羽巵。書帷通竹徑，琴臺枕槿籬。池疑夜壑徙，山似鬱洲移。雕楹網蘿薜，激瀨合塤篪。鳥戲翻新葉，魚躍動清漪。自得淹留趣，寧勞攀桂枝。
安德山池宴集 劉洎 
平陽擅歌舞，金谷盛招攜。何如兼往烈，會賞叶幽栖。已均朝野致，還欣物我齊。春晚花方落，蘭深徑漸迷。蒲新節尚短，荷小蓋猶低。無勞拂長袖，直待夜烏啼。
安德山池宴集 楊續 
狹斜通鳳闕，上路抵青樓。簪紱啓賓館，軒蓋臨御溝。西城多妙舞，主第出名謳。列峰疑宿霧，疏壑擬藏舟。花蝶辭風影，蘋藻含春流。酒闌高宴畢，自反山之幽。
早發成皐望河 劉孝孫  黄河
清晨發巖邑，車馬走轘轅。迴瞰黃河上，惝怳屢飛魂。鴻流遵積石，驚浪下龍門。仙槎不辨處，沈璧想猶存。遠近洲渚出，颯沓鳧鴈喧。懷古空延佇，歎逝將何言。
遊靈山寺 劉孝孫 
吾王遊勝地，驂駕歷祗園。臨風畫角憤，耀日采旗翻。永懷筌了義，寂念啓玄門。深谿窮地脉，高嶂接雲根。信美諧心賞，幽邃且攀援。曳裾欣扈從，方悟屏塵諠。
冬日宴于庶子宅各賦一字得鮮 劉孝孫 
解襟遊勝地，披雲促宴筵。清文振筆妙，高論寫言泉。凍柳含風落，寒梅照日鮮。驪歌雖欲奏，歸駕且留連。
送劉散員同賦陳思王詩游人久不歸 劉孝孫 
鄉關渺天末，引領悵懷歸。羈旅久淫滯，物色屢芳菲。稍覺私意盡，行看蓬鬢衰。如何千里外，佇立霑裳衣。
巫山高 陸敬 
巫岫鬱岧嶤，高高入紫霄。白雲抱危石，玄猨挂迥條。懸崖激巨浪，脆葉隕驚飆。別有陽臺處，風雨共飄颻。
遊隋故都 陸敬 
洛城聊顧步，長想遂留連。水鬬宮初毀，風變鼎將遷。皐陶德不建，汾隅祀忽焉。宗祊曠無象，聲朔緬誰傳。枌榆何冷落，禾黍鬱芊緜。悲歌盡商頌，太息憫周篇。來蘇佇聖德，濡足乃乘乾。正始淳風被，人勞用息肩。舞象文思澤，偃伯武功宣。則百昌厥後，於萬永斯年。茲辰素商節，灰管變星躔。平原悴秋草，喬木斂寒煙。翻黃墜疎葉，凝翠積高天。參差海曲鴈，寂寞柳門蟬。興悼今如此，悲愁復在旃。彷徨不忍去，杖策屢迴邅。
遊清都觀尋沈道士得都字 陸敬 
聊排靈瑣闥，徐步入清都。青谿冥寂士，思玄徇道樞。十芒生藥笥，七燄發丹爐。縹袠桐君錄，朱書王母符。宮槐散綠穗，日槿落青柎。矯翰雷門鶴，飛來葉縣鳧。凌風自可御，安事迫中區。方追羽化侶，從此得玄珠。
七夕賦詠成篇 陸敬 
夙駕鳴鸞啓閶闔，霓裳遙裔儼天津。五明霜紈開羽扇，百和香車動畫輪。婉孌夜分能幾許，靚妝冶服爲誰新。片時歡娛自有極，已復長望隔年人。
七夕賦詠成篇 沈叔安 
皎皎宵月麗秋光，耿耿天津橫復長。停梭且復留殘緯，拂鏡及早更新妝。彩鳳齊駕初成輦，雕鵲填河已作梁。雖喜得同今夜枕，還愁重空明日牀。
七夕賦詠成篇 何仲宣 
日日思歸勤理鬢，朝朝佇望嬾調梭。凌風寶扇遙臨月，映水仙車遠渡河。歷歷珠星疑拖珮，冉冉雲衣似曳羅。通宵道意終無盡，向曉離愁已復多。
遊清都觀尋沈道士得芳字 趙中虛 
青谿阻千仞，姑射藐汾陽。未若游茲境，探玄衆妙場。鶴來疑羽客，雲泛似霓裳。寓目雖靈宇，遊神乃帝鄉。道存真理得，心灰俗累忘。煙霞凝抗殿，松桂肅長廊。早蟬清暮響，崇蘭散晚芳。即此翔寥廓，非復控榆枋。
送劉散員賦得陳思王詩明月照高樓 楊濬 
高樓一何綺，素月復流明。重軒望不極，餘暉攬詎盈。鏡華當牖照，鉤影隔簾生。逆愁異尊酒，對此難爲情。
隴頭水 楊師道 
隴頭秋月明，隴水帶關城。笳添離別曲，風送斷腸聲。映雪峰猶暗，乘冰馬屢驚。霧中寒雁至，沙上轉蓬輕。天山傳羽檄，漢地急徵兵。陣開都護道，劒聚伏波營。於茲覺無渡，方共濯胡纓。
中書寓直詠雨簡褚起居上官學士 楊師道 
雲暗蒼龍闕，沈沈殊未開。窗臨鳳凰沼，颯颯雨聲來。電影入飛閣，風威凌吹臺。長簷響奔溜，清簟肅浮埃。早荷葉稍沒，新篁枝半摧。茲晨悵多緒，懷友自難裁。況復重城內，日暮獨裴回。玉階良史筆，金馬掞天才。高甍通散騎，複道駕蓬萊。思君贈桃李，於此冀瓊瓌。
闕題 楊師道 
漢家伊洛九重城，御路浮橋萬里平。桂戶雕梁連綺翼，虹梁繡柱映丹楹。朝光欲動千門曙，麗日初照百花明。燕趙蛾眉舊傾國，楚宮腰細本傳名。二月桑津期結伴，三春淇水逐關情。蘭叢有意飛雙蝶，柳葉無趣隱啼鶯。扇裏細妝將夜並，風前獨舞共花榮。兩鬟百萬誰論價，一笑千金判是輕。不爲披圖來侍寢，非因主第奉身迎。羊車詎畏青門閉，兔月今宵照後庭。
初秋夜坐應詔 楊師道 
玉琯涼初應，金壺夜漸闌。滄池流稍潔，仙掌露方漙。雁聲風處斷，樹影月中寒。爽氣長空淨，高吟覺思寬。
賦終南山用風字韻應詔 楊師道  终南山
眷言懷隱逸，輟駕踐幽叢。白雲飛夏雨，碧嶺橫春虹。草綠長楊路，花疎五柞宮。登臨日將晚，蘭桂起香風。
詠飲馬應詔 楊師道 
清晨控龍馬，弄影出花林。躞蹀依春澗，聯翩度碧潯。苔流染絲絡，水潔寫雕簪。一御瑤池駕，詎憶長城陰。
初宵看婚 楊師道 
洛城花燭動，戚里畫新蛾。隱扇羞應慣，含情愁已多。輕啼濕紅粉，微睇轉橫波。更笑巫山曲，空傳暮雨過。
侍宴賦得起坐彈鳴琴二首 一 楊師道 
北林鵲夜飛，南軒月初進。調弦發清徵，蕩心祛褊吝。變作離鴻聲，還入思歸引。長歎未終極，秋風飄素鬢。
侍宴賦得起坐彈鳴琴二首 二 楊師道 
絲傳園客意，曲奏楚妃情。罕有知音者，空勞流水聲。
詠笙 楊師道 
短長插鳳翼，洪細摹鸞音。能令楚妃歎，復使荆王吟。切切孤竹管，來應雲和琴。
應詔詠巢烏 楊師道 
桂樹春暉滿，巢烏刷羽儀。朝飛麗城上，夜宿碧林陲。背風藏密葉，向日逐疎枝。仰德還能哺，依仁遂可窺。驚鳴雕輦側，王吉自相知。
奉和夏日晚景應詔 楊師道 
輦路夾垂楊，離宮通建章。日落橫峰影，雲歸起夕涼。雕軒動流吹，羽蓋息迴塘。薙草生還綠，殘花落尚香。青巖類姑射，碧澗似汾陽。幸屬無爲日，歡娛尚未央。
奉和聖製春日望海 楊師道 
春山臨渤海，征旅輟晨裝。回瞰盧龍塞，斜瞻肅慎鄉。洪波迴地軸，孤嶼映雲光。落日驚濤上，浮天駭浪長。仙臺隱螭駕，水府汎黿梁。碣石朝煙滅，之罘歸雁翔。北巡非漢后，東幸異秦皇。搴旗羽林客，跋距少年場。龍擊驅遼水，鵬飛出帶方。將舉青丘繳，安訪白霓裳。
春朝閑步 楊師道 
休沐乘閑豫，清晨步北林。池塘藉芳草，蘭芷襲幽衿。霧中分曉日，花裏弄春禽。野逕香恆滿，山階筍屢侵。何須命輕蓋，桃李自成陰。
還山宅 楊師道 
暮春還舊嶺，徙倚翫年華。芳草無行逕，空山正落花。垂藤掃幽石，臥柳礙浮槎。鳥散茅簷靜，雲披澗戶斜。依然此泉路，猶是昔煙霞。
詠馬 楊師道 
寶馬權奇出未央，雕鞍照曜紫金裝。春草初生馳上苑，秋風欲動戲長楊。鳴珂屢度章臺側，細蹀經向濯龍傍。徒令漢將連年去，宛城今已獻名王。
奉和執契靜三邊應詔 許敬宗 
玄塞隔陰戎，朱光分昧谷。地遊窮北際，雲崖盡西陸。星次絕軒臺，風衢乖禹服。寰區無所外，天覆今咸育。竄苗猶有孽，戮負自貽辜。疎網妖鯢漏，盤藪怪禽逋。髯飛尚假息，乳視暫稽誅。乾靈振玉弩，神略運璇樞。日羽廓遊氣，天陣清華野。升晅光西夜，馳恩溢東瀉。揮袂靜崑炎，開關納流赭。錦軺凌右地，華纓羇大夏。清臺映羅葉，玄沚控瑤池。駝鹿輸珍貺，樹羽饗來儀。輟餚觀化宇，栖籞萃條支。熏風交閬闕，就日泛濛漪。充庭延飲至，絢簡敷春藻。迎姜已創圖，命力方論道。昔託遊河乘，再備商山皓。欣逢德化流，思效登封草。
奉和行經破薛舉戰地應制 許敬宗 
混元分大象，長策挫修鯨。於斯建宸極，由此創鴻名。一戎乾宇泰，千祀德流清。垂衣凝庶績，端拱鑄羣生。復整瑤池駕，還臨官渡營。周游尋曩跡，曠望動天情。帷宮面丹浦，帳殿矚宛城。虜場棲九穗，前歌被六英。戰地甘泉涌，陣處景雲生。普天霑凱澤，相攜欣頌平。
奉和入潼關 許敬宗 
曦馭循黃道，星陳引翠旗。濟潼紆萬乘，臨河耀六師。前旌彌陸海，後騎發通伊。勢踰迴地軸，威盛轉天機。是節歲窮紀，關樹蕩涼颸。仙露含靈掌，瑞鼎照川湄。沖襟賞臨睨，高詠入京畿。
奉和春日望海 許敬宗 
韓夷愆奉賮，憑險亂天常。乃神弘廟畧，橫海剪吞航。電野清玄菟，騰笳振白狼。連雲飛巨艦，編石架浮梁。周游臨大壑，降望極遐荒。桃門通山抃，蓬渚降霓裳。驚濤含蜃闕，駭浪掩晨光。青丘絢春組，丹谷耀華桑。長驅七萃卒，成功百戰場。俄且旋戎路，飲至肅巖廊。
奉和元日應制 許敬宗 
天正開初節，日觀上重輪。百靈滋景祚，萬玉慶惟新。待旦敷玄造，韜旒御紫宸。武帳臨光宅，文衛象鉤陳。廣庭揚九奏，大帛麗三辰。發生同化育，播物體陶鈞。霜空澄曉氣，霞景瑩芳春。德輝覃率[土]，相賀奉還淳。
奉和初春登樓即目應詔 許敬宗 
旭日臨重壁，天眷極中京。春暉發芳甸，佳氣滿層城。去鳥隨看沒，來雲逐望生。歌裏非煙颺，琴上凱風清。文波浮鏤檻，摛景煥雕楹。璇璣體寬政，隆棟象端衡。創規雖有作，凝拱遂無營。沐恩空改鬢，將何謝夏成。
奉和秋日即目應制 許敬宗 
玉露交珠網，金風度綺錢。昆明秋景淡，岐岫落霞然。辭燕歸寒海，來鴻出遠天。葉動羅帷颺，花映繡裳鮮。規空升闇魄，籠野散輕煙。鵲度林光起，鳧沒水文圓。無機絡秋緯，如管奏寒蟬。乃睠情何極，宸襟豫有旃。
奉和秋暮言志應制 許敬宗 
秋深桂初發，寒窗菊餘菲。波擁羣鳧至，秋飄朔雁歸。月莢生還落，雲枝似復非。凝宸閱栖畝，觀文佇少微。聖敬韜前哲，先天諒不違。
奉和喜雪應制 許敬宗 
嵰州表奇貺，閟竹應遐巡。何如御京洛，流霰下天津。忽若瓊林曙，俄同李徑春。姑峯映仙質，郢路雜歌塵。伏檻觀花瑞，稱觴慶冬積。飄河共瀉銀，委樹還重璧。連山分掩翠，綿霄遠韜碧。千里徧浮空，五軔咸淪跡。機前輝裂素，池上伴凌波。騰華承玉宇，凝照混金娥。是日松筠性，欣奉柏梁歌。
奉和登陝州城樓應制 許敬宗 
挹河澂綠宇，御溝映朱宮。辰旂翻麗景，星蓋曳雕虹。學嚬齊柳嫩，妍笑發春藂。錦鱗文碧浪，繡羽絢青空。眷念三階靜，遙想二南風。
遊清都觀尋沈道士得清字 許敬宗 
幽人蹈箕潁，方士訪蓬瀛。豈若逢真氣，齊契體無名。既詮衆妙理，聊暢遠遊情。縱心馳貝闕，怡神想玉京。或命餘杭酒，時聽洛濱笙。風衢通閬苑，星使下層城。蕙帳晨飆動，芝房夕露清。方叶棲遲趣，於此聽鐘聲。
奉和七夕宴懸圃應制二首 一 許敬宗 
牛閨臨淺漢，鸞駟涉秋河。兩懷縈別緒，一宿慶停梭。星模鉛裏靨，月寫黛中蛾。奈許今宵度，長嬰離恨多。
奉和七夕宴懸圃應制二首 二 許敬宗 
婺閨期今夕，娥輪泛淺潢。迎秋伴暮雨，待暝合神光。薦寢低雲鬢，呈態解霓裳。喜中愁漏促，別後怨天長。
奉和儀鸞殿早秋應制 許敬宗 
睿想追嘉豫，臨軒御早秋。斜暉麗粉壁，清吹肅朱樓。高殿凝陰滿，雕窗豔曲流。小臣參廣宴，大造諒難酬。
奉和過慈恩寺應制 許敬宗 
鳳闕隣金地，龍旂拂寶臺。雲楣將葉並，風牖送花來。月宮清晚桂，虹梁絢早梅。梵境留宸矚，掞發麗天才。
冬日宴于庶子宅各賦一字得歸 許敬宗 
倦游嗟落拓，短翮慕追飛。周醪忽同醉，牙弦乃共揮。油雲澹寒色，落景靄霜霏。累日方投分，茲夕諒無歸。
送劉散員同賦得陳思王詩山樹鬱蒼蒼 許敬宗 
喬木託危岫，積翠繞連岡。葉疎猶漏影，花少未流芳。風來聞肅肅，霧罷見蒼蒼。此中餞行邁，不異上河梁。
侍宴莎冊宮應制得情字 許敬宗 
三星希曙景，萬騎翊天行。葆羽翻風隊，騰吹掩山楹。暖日晨光淺，飛煙旦彩輕。塞寒桃變色，冰斷箭流聲。漸奏長安道，神皐動睿情。
奉和過舊宅應制 許敬宗 
飛雲臨紫極，出震表青光。自爾家寰海，今茲返帝鄉。情深感代國，樂甚讌譙方。白水浮佳氣，黃星聚太常。岐鳳鳴層閣，酆雀賀雕梁。桂山猶總翠，蘅薄尚流芳。攀鱗有遺皓，沐德抃稱觴。
奉和宴中山應制 許敬宗 
飛雲旋碧海，解網宥青丘。養賢停八駿，觀風駐五牛。張樂臨堯野，揚麾歷舜州。中山獻仙酤，趙媛發清謳。塞門朱鴈入，郊藪紫麟遊。一舉氛霓靜，千齡德化流。
奉和聖製登三臺言志應制 許敬宗 
中天表雲榭，載極聳崑樓。聖作規玄造，軒阿復聿修。高門符令節，形勝總神州。企翼摶禽萃，飛甍燕雀遊。綴星羅百拱，緣漢轉三休。旦雲生玉舃，初月上銀鉤。妙管含秦鳳，仙姿麗斗牛。形言防處逸，粹藻發嘉猷。荷生無以謝，盡瘁竟何酬。
安德山池宴集 許敬宗 
戚里歡娛地，園林矚望新。山庭帶芳杜，歌吹叶陽春。臺榭疑巫峽，荷蕖似洛濱。風花縈少女，虹梁聚美人。宴遊窮至樂，談笑畢良辰。獨歎高陽晚，歸路不知津。
奉和聖製送來濟應制 許敬宗 
萬乘騰鑣警岐路，百壺供帳餞離宮。御溝分水聲難絕，廣宴當歌曲易終。興言共傷千里道，俯跡聊示五情同。良哉既深留帝念，沃化方有贊天聰。
七夕賦詠成篇 許敬宗 
一年抱怨嗟長別，七夕含態始言歸。飄飄羅襪光天步，灼灼新妝鑒月輝。情催巧笑開星靨，不惜呈露解雲衣。所歎却隨更漏盡，掩泣還弄昨宵機。
擬江令於長安歸揚州九日賦 許敬宗 
本逐征鴻去，還隨落葉來。菊花應未滿，請待詩人開。
擬江令於長安歸揚州九日賦 許敬宗 
遊人倦蓬轉，鄉思逐雁來。偏想臨潭菊，芳蘂對誰開。
和邊城秋氣早 李義府 
金微凝素節，玉律應清葭。邊馬秋聲急，征鴻曉陣斜。關樹凋涼葉，塞草落寒花。霧暗長川景，雲昏大漠沙。谿深路難越，川平望超忽。極望斷煙飄，遙落驚蓬沒。霜結龍城吹，水照龜林月。日色夏猶冷，霜華春未歇。睿作高紫宸，分明映玄闕。
招諭有懷贈同行人 李義府 
遠遊冒艱阻，深入勞存諭。春去辭國門，秋還在邊戍。軒車行未返，節序催難駐。陌上悲轉蓬，園中想芳樹。蜀山自紛糾，岷水恆奔注。臨汎多苦懷，登攀寡歡趣。永夕飛淫雨，崇朝蒸毒霧。不求綏嶺桃，寧美邛鄉蒟。白狼行欲靜，驄馬何常驅。願接軺斾塵，聯翩東北騖。
詠鸚鵡 李義府 
牽弋辭重海，觸網去層巒。戢翼雕籠際，延思彩霞端。慕侶朝聲切，離羣夜影寒。能言殊可貴，相助憶長安。
在巂州遙敍封禪 李義府 
天齊標巨鎮，日觀啓崇朝。岧嶤臨渤澥，隱嶙控河沂。眺迥分吳乘，凌高屬漢祠。建岳誠爲長，升功諒在茲。帝猷符廣運，玄範暢文思。飛聲總地絡，騰化撫乾維。瑞策開珍鳳，禎圖薦寶龜。創封超昔夏，修禪掩前姬。東后方肆覲，西都導六師。肅駕移星苑，揚罕馭風司。沸鼓喧平陸，凝蹕靜通逵。汶陽馳月羽，蒙陰警電麾。巖花飄曙輦，峰葉蕩春旗。石閭環藻衛，金壇映黼帷。仙階溢祕秬，靈檢燿祥芝。張樂分韶濩，觀禮縱華夷。佳氣浮丹谷，榮光泛綠坻。三始貽遐貺，萬歲受重釐。菲質陶恩獎，趨迹奉軒墀。觸網淪幽裔，乘徼限明時。周南昔已歎，邛西今復悲。
堂堂詞二首 一 李義府 
鏤月成歌扇，裁雲作舞衣。自憐迴雪影，好取洛川歸。
堂堂詞二首 二 李義府 
嬾整鴛鴦被，羞褰玳瑁牀。春風別有意，密處也尋香。
詠烏 李義府 
日裏颺朝彩，琴中伴夜啼。上林如許樹，不借一枝栖。
從軍行二首 一 虞世南  黄河
塗山烽候驚，弭節度龍城。冀馬樓蘭將，燕犀上谷兵。劒寒花不落，弓曉月逾明。凜凜嚴霜節，冰壯黃河絕。蔽日卷征蓬，浮天散飛雪。全兵值月滿，精騎乘膠折。結髮早驅馳，辛苦事旌麾。馬凍重關冷，輪摧九折危。獨有西山將，年年屬數奇。
從軍行二首 二 虞世南 
烽火發金微，連營出武威。孤城塞雲起，絕陣虜塵飛。俠客吸龍劒，惡少縵胡衣。朝摩骨都壘，夜解谷蠡圍。蕭關遠無極，蒲海廣難依。沙磴離旌斷，晴川候馬歸。交河梁已畢，燕山斾欲揮。方知萬里相，侯服見光輝。
擬飲馬長城窟 虞世南 
馳馬渡河干，流深馬渡難。前逢錦車使，都護在樓蘭。輕騎猶銜勒，疑兵尚解鞍。溫池下絕澗，棧道接危巒。拓地勛未賞，亡城律豈寬。有月關猶暗，經春隴尚寒。雲昏無復影，冰合不聞湍。懷君不可遇，聊持報一飱。
出塞 虞世南 
上將三略遠，元戎九命尊。緬懷古人節，思酬明主恩。山西多勇氣，塞北有遊魂。揚桴上隴坂，勒騎下平原。誓將絕沙漠，悠然去玉門。輕齎不遑舍，驚策騖戎軒。凜凜邊風急，蕭蕭征馬煩。雪暗天山道，冰塞交河源。霧鋒黯無色，霜旗凍不翻。耿介倚長劒，日落風塵昏。
結客少年場行 虞世南 
韓魏多奇節，倜儻遺聲利。共矜然諾心，各負縱橫志。結交一言重，相期千里至。綠沈明月弦，金絡浮雲轡。吹簫入吳市，擊筑遊燕肆。尋源博望侯，結客遠相求。少年懷一顧，長驅背隴頭。燄燄戈霜動，耿耿劒虹浮。天山冬夏雪，交河南北流。雲起龍沙暗，木落鴈門秋。輕生殉知己，非是爲身謀。
怨歌行 虞世南 
紫殿秋風冷，雕甍落日沈。裁紈悽斷曲，織素別離心。掖庭羞改畫，長門不惜金。寵移恩稍薄，情疎恨轉深。香銷翠羽帳，弦斷鳳皇琴。鏡前紅粉歇，階上綠苔侵。誰言掩歌扇，翻作白頭吟。
中婦織流黃 虞世南 
寒閨織素錦，含怨斂雙蛾。綜新交縷澁，經脆斷絲多。衣香逐舉袖，釧動應鳴梭。還恐裁縫罷，無信達交河。
門有車馬客 虞世南 
陳遵重交結，田蚡擅豪華。曲臺臨上路，高軒抵狹斜。赭汗千金馬，繡軸五香車。白鶴隨飛蓋，朱鷺入鳴笳。夏蓮開劒水，春桃發綬花。高談辯飛兔，摛藻握靈蛇。逢恩出毛羽，失路委泥沙。曖曖風煙晚，路長歸騎遠。日斜青瑣第，塵飛金谷苑。危弦促柱奏巴渝，遺簪墮珥解羅襦。如何守直道，翻使谷名愚。
飛來雙白鶴 虞世南 
飛來雙白鶴，奮翼遠凌煙。俱棲集紫蓋，一舉背青田。颺影過伊洛，流聲入管弦。鳴羣倒景外，刷羽閬風前。暎海疑浮雪，拂澗瀉飛泉。燕雀寧知去，蜉蝣不識還。何言別儔侶，從此間山川。顧步已相失，裴回各自憐。危心猶警露，哀響詎聞天。無因振六翮，輕舉復隨仙。
奉和幽山雨後應令 虞世南  黄山
肅城鄰上苑，黃山邇桂宮。雨歇連峰翠，煙開竟野通。排虛翔戲鳥，跨水落長虹。日下林全暗，雲收嶺半空。山泉鳴石澗，地籟響巖風。
賦得吳都 虞世南 
畫野通淮泗，星躔應斗牛。玉牒宏圖表，黃旗美氣浮。三分開霸業，萬里宅神州。高臺臨茂苑，飛閣跨澄流。江濤如素蓋，海氣似朱樓。吳趨自有樂，還似鏡中遊。
賦得慎罰 虞世南 
帝圖光往冊，上德表鴻名。道冠二儀始，風高三代英。樂和知化洽，訟息表刑清。罰輕猶在念，忽喜尚留情。明慎全無枉，哀矜在好生。五疵過亦察，二辟理彌精。幪巾示廉恥，嘉石務詳平。每削繁苛性，常深惻隱誠。政寬思濟猛，疑罪必從輕。于張懲不濫，陳郭憲無傾。刑措諒斯在，歡然仰頌聲。
發營逢雨應詔 虞世南 
豫遊欣勝地，皇澤乃先天。油雲陰御道，膏雨潤公田。隴麥霑逾翠，山花濕更然。稼穡良所重，方復悅豐年。
賦得臨池竹應制 虞世南 
蔥翠梢雲質，垂彩暎清池。波泛含風影，流搖防露枝。龍鱗漾嶰谷，鳳翅拂漣漪。欲識凌冬性，唯有歲寒知。
侍宴應詔賦韻得前字 虞世南 
芬芳禁林晚，容與桂丹前。橫空一鳥度，照水百花然。綠野明斜日，青山澹晚煙。濫陪終宴賞，握管類窺天。
侍宴歸鴈堂 虞世南 
歌堂面淥水，舞館接金塘。竹開霜後翠，梅動雪前香。鳧歸初命侶，鴈起欲分行。刷羽同棲集，懷恩愧稻粱。
凌晨早朝 虞世南 
萬瓦宵光曙，重簷夕霧收。玉花停夜燭，金壺送曉籌。日暉青瑣殿，霞生結綺樓。重門應啓路，通籍引王侯。
詠舞 虞世南  咏物诗 咏物
繁弦奏淥水，長袖轉回鸞。一雙俱應節，還似鏡中看。
詠螢 虞世南 
的歷流光小，飄颻弱翅輕。恐畏無人識，獨自暗中明。
蟬 虞世南  咏物诗 寓理 咏物
垂緌飲清露，流響出疎桐。居高聲自遠，非是藉秋風。
秋鴈 虞世南 
日暮霜風急，羽翮轉難任。爲有傳書意，聯翩入上林。
和鑾輿頓戲下 虞世南 
重輪依紫極，前耀奉丹霄。天經戀宸扆，帝命扈仙鑣。乘[星]開鶴禁，帶月下虹橋。銀書含曉色，金輅轉晨飆。霧澈軒營近，塵暗苑城遙。蓮花分秀蕚，竹箭下驚潮。撫己慙龍幹，承恩集鳳條。瑤山盛風樂，抽簡薦徒謠。
奉和至壽春應令 虞世南 
瑤山盛風樂，南巡務逸遊。如何事巡撫，民瘼諒斯求。文鶴揚輕蓋，蒼龍飾桂舟。泛沫縈沙嶼，寒澌擁急流。路指八仙館，途經百尺樓。眷言昔遊踐，廻駕且淹留。後車喧鳳吹，前旌暎綵旒。龍驂駐六馬，飛閣上三休。調諧金石奏，歡洽羽觴浮。天文徒可仰，何以廁琳球。
奉和幸江都應詔 虞世南 
南國行周化，稽山秘夏圖。百王豈殊軌，千載協前謨。肆覲遵時豫，順動悅來蘇。安流進玉軸，戒道翼金吾。龍旂煥辰象，鳳吹溢川塗。封唐昔敷錫，分陝被荆吳。沐道咸知讓，慕義久成都。冬律初飛管，陽鳥正銜蘆。嚴飆肅林薄，曖景澹江湖。鴻私浹幽遠，厚澤潤凋枯。虞琴起歌詠，漢筑動巴歈。多幸霑行葦，無庸類散樗。
奉和獻歲讌宮臣 虞世南 
履端初起節，長苑命高筵。肆夏喧金奏，重潤響朱弦。春光催柳色，日彩泛槐煙。微臣同濫吹，謬得仰鈞天。
奉和出潁至淮應令 虞世南 
良晨喜利涉，解纜入淮潯。寒流泛鷁首，霜吹響哀吟。潛鱗波裏躍，水鳥浪前沈。邗溝非復遠，悵望悅宸襟。
應詔嘲司花女 虞世南 
學畫鴉黃半未成，垂肩軃嚲袖太憨生。緣憨却得君王惜，長把花枝傍輦行。
古意六首 一 王績 
幽人在何所？紫巖有仙躅。月下橫寶琴，此外將安欲。材抽嶧山榦，徽點崑丘玉。漆抱蛟龍脣，絲纏鳳凰足。前彈廣陵罷，後以明光續。百金買一聲，千金傳一曲。世無鍾子期，誰知心所屬。
古意六首 二 王績 
竹生大夏谿，蒼蒼富奇質。綠葉吟風勁，翠莖犯霄密。霜霰封其柯，鵷鸞食其實。寧知軒轅後，更有伶倫出。刀斧俄見尋，根株坐相失。裁爲十二管，吹作雄雌律。有用雖自傷，無心復招疾。不如山上草，離離保終吉。
古意六首 三 王績 
寶龜尺二寸，由來宅深水。浮遊五湖內，宛轉三江裏。何不深復深，輕然至溱洧。溱洧源流狹，春秋不濡軌。漁人遞往還，網罟相縈藟。一朝失運會，刳腸血流死。豐骨輸廟堂，鮮腴籍籩簋。棄置誰怨尤，自我招此否。餘靈寄明卜，復來欽所履。
古意六首 四 王績 
松生北巖下，由來人徑絕。布葉捎雲煙，插根擁巖穴。自言生得地，獨負凌雲潔。何時畏斤斧，幾度經霜雪。風驚西北枝，雹隕東南節。不知歲月久，稍覺枝榦折。藤蘿上下碎，枝榦縱橫裂。行當糜爛盡，坐共灰塵滅。寧關匠石顧，豈爲王孫折。盛衰自有時，聖賢未嘗屑。寄言悠悠者，無爲嗟大耋。
古意六首 五 王績 
桂樹何蒼蒼，秋來花更芳。自言歲寒性，不知露與霜。幽人重其德，徙植臨前堂。連拳八九樹，偃蹇二三行。枝枝自相糾，葉葉還相當。去來雙鴻鵠，栖息兩鴛鴦。榮蔭誠不厚，斤斧亦勿傷。赤心許君時，此意那可忘。
古意六首 六 王績 
彩鳳欲將歸，提羅出郊訪。羅張大澤已，鳳入重雲颺。朝栖崑閬木，夕飲蓬壺漲。問鳳那遠飛，賢君坐相望。鳳言荷深德，微禽安足尚。但使雛卵全，無令[矰]繳放。皇臣力牧舉，帝樂簫韶暢。自有來巢時，明年阿閣上。
石竹詠 王績  咏物诗 竹子 咏物
萋萋結綠枝，曄曄垂朱英。常恐零露降，不得全其生。歎息聊自思，此生豈我情。昔我未生時，誰者令我萌。棄置勿重陳，委化何足驚。
田家三首 一 王績 
阮籍生涯懶，嵇康意氣疎。相逢一醉飽，獨坐數行書。小池聊養鶴，閑田且牧豬。草生元亮徑，花暗子雲居。倚牀看婦織，登壠課兒鋤。迴頭尋仙事，併是一空虛。
田家三首 二 王績 
家住箕山下，門枕潁川濱。不知今有漢，唯言昔避秦。琴伴前庭月，酒勸後園春。自得中林士，何忝上皇人。
田家三首 三 王績 
平生唯酒樂，作性不能無。朝朝訪鄉里，夜夜遣人酤。家貧留客久，不暇道精麤。抽簾持益炬，拔簀更燃爐。恆聞飲不足，何見有殘壺。
贈李徵君大壽 王績 
孔淳辭散騎，陸昶謝中郎。幅巾朝帝罷，杖策去官忙。附車還趙郡，乘船向武昌。九徵書未已，十辟譽彌彰。副君迎綺季，天子送嚴光。灞陵幽徑近，磻谿隱路長。編蓬還作室，績草更爲裳。會稽置樵處，蘭陵賣藥行。看書惟道德，開教止農桑。別有幽懷侶，由來高讓王。前年辭厚幣，今歲返寒鄉。有書橫石架，無氈坐土牀。蘭英猶足釀，竹實本無糧。澗松寒轉直，山菊秋自香。管寧存祭禮，王霸重朝章。去去相隨去，披裘驕盛唐。
山中敍志 王績 
物外知何事，山中無所有。風鳴靜夜琴，月照芳春酒。直置百年內，誰論千載後。張奉娉賢妻，老萊籍嘉偶。孟光儻未嫁，梁鴻正須婦。
贈梁公 王績 
我欲圖世樂，斯樂難可常。位大招譏嫌，祿極生禍殃。聖莫若周公，忠豈踰霍光。成王已興誚，宣帝如負芒。范蠡何智哉，單舟戒輕裝。疏廣豈不懷，策杖還故鄉。朱門雖足悅，赤族亦可傷。履霜成堅冰，知足勝不祥。我今窮家子，自言此見長。功成皆能退，在昔誰滅亡。
薛記室收過莊見尋率題古意以贈 王績 
伊昔逢喪亂，曆數閏當餘。豺狼塞衢路，桑梓成丘墟。余及爾皆亡，東西各異居。爾爲背風鳥，我爲涸轍魚。逮承雲雷後，欣逢天地初。東川聊下釣，南畝試揮鋤。資稅幸不及，伏臘常有儲。散誕時須酒，蕭條嬾向書。朽木不可雕，短翮將焉攄。故人有深契，過我蓬高廬。曳裾出門迎，握手登前除。相看非舊顏，忽若形骸疎。追道宿昔事，切切心相於。憶我少年時，攜手遊東渠。梅李夾兩岸，花枝何扶疏。同志亦不多，西莊有姚徐。嘗愛陶淵明，酌醴焚枯魚。嘗學公孫弘，策杖牧羣豬。追念甫如昨，奄忽成空虛。人生詎能幾，歲歲常不舒。賴有北山僧，教我以真如。使我視聽遣，自覺塵累祛。何事須筌蹄，今已得兔魚。舊遊儻多暇，同此釋紛拏。
晚年敍志示翟處士 王績 
弱齡慕奇調，無事不兼修。望氣登重閣，占星上小樓。明經思待詔，學劍覓封侯。棄繻頻北上，懷刺幾西遊。中年逢喪亂，非復昔追求。失路青門隱，藏名白社遊。風雲私所愛，屠博暗爲儔。解紛曾霸越，釋難頗存周。晚歲聊長想，生涯太若浮。歸來南畝上，更坐北溪頭。古岸多磐石，春泉足細流。東隅誠已謝，西景懼難收。無謂退耕近，伏念已經秋。庚桑逢處跪，陶潛見人羞。三晨寧舉火，五月鎮披裘。自有居常樂，誰知身世憂。
春日 王績 
前旦出園遊，林華都未有。今朝下堂來，池冰開已久。雪被南軒梅，風催北庭柳。遙呼竈前妾，却報機中婦。年光恰恰來，滿甕營春酒。
採藥 王績 
野情貪藥餌，郊居倦蓬蓽。青龍護道符，白犬遊仙術。腰鎌戊己月，負鍤庚辛日。時時斷嶂遮，往往孤峰出。行披葛仙經，坐檢神農帙。龜蛇採二苓，赤白尋雙朮。地凍根難盡，藂枯苗易失。從容肉作名，薯蕷高成質。家豐松葉酒，器貯參花蜜。且復歸去來，刀圭輔衰疾。
在京思故園見鄉人問 王績 
旅泊多年歲，老去不知迴。忽逢門前客，道發故鄉來。斂眉俱握手，破涕共銜杯。殷勤訪朋舊，屈曲問童孩。衰宗多弟姪，若箇賞池臺。舊園今在否，新樹也應栽。柳行疎密布，茅齋寬窄裁。經移何處竹？別種幾株梅。渠當無絕水，石計總生苔。院果誰先熟，林花那後開。羇心祗欲問，爲報不須猜。行當驅下澤，去剪故園萊。
春桂問荅二首 一 王績 
問春桂：桃李正芬華，年光隨處滿，何事獨無花。
春桂問荅二首 二 王績 
春桂荅：春華詎能久，風霜搖落時，獨秀君知不。
北山 王績 
舊知山裏絕氛埃，登高日暮心悠哉。子平一去何時返？仲叔長遊遂不來。幽蘭獨夜清琴曲，桂樹凌雲濁酒杯。槁項同枯木，丹心等死灰。
野望 王績  八年级上册(课外) 写景 抒情 秋天 初中古诗
東皐薄暮望，徙倚欲何依。樹樹皆秋色，山山唯落暉。牧人驅犢返，獵馬帶禽歸。相顧無相識，長歌懷采薇。
九月九日贈崔使君善爲 王績 
野人迷節候，端坐隔塵埃。忽見黃花吐，方知素節回。映巖千段發，臨浦萬株開。香氣徒盈把，無人送酒來。
遊仙四首 一 王績 
暫出東陂路，過訪北巖前。蔡經新學道，王烈舊成仙。駕鶴來無日，乘龍去幾年。三山銀作地，八洞玉爲天。金精飛欲盡，石髓溜應堅。自悲生世促，無暇待桑田。
遊仙四首 二 王績 
上月芝蘭徑，中巖紫翠房。金壺新練乳，玉釜始煎香。六局黃公術，三門赤帝方。吹沙聊作鳥，動石試爲羊。緱氏還程促，瀛洲會日長。誰知北巖下，延首詠霓裳。
遊仙四首 三 王績 
結衣尋野路，負杖入山門。道士言無宅，仙人更有村。斜溪橫桂渚，小徑入桃源。玉牀塵稍冷，金爐火尚溫。心疑遊北極，望似陟西崑。逆愁歸舊里，蕭條訪子孫。
遊仙四首 四 王績 
真經知那是，仙骨定何爲。許邁心長切，嵇康命似奇。桑疎金闕迥，苔重石梁危。照水然犀角，遊山費虎皮。鴨桃聞已種，龍竹未經騎。爲向天仙道，棲遑君詎知。
策杖尋隱士 王績 
策杖尋隱士，行行路漸賒。石梁橫澗斷，土室映山斜。孝然縱有舍，威輦遂無家。置酒燒枯葉，披書坐落花。新垂滋水釣，舊結茂陵罝。歲歲長如此，方知輕世華。
贈學仙者 王績 
採藥層城遠，尋師海路賒。玉壺橫日月，金闕斷煙霞。仙人何處在？道士未還家。誰知彭澤意，更覔步兵那。春釀煎松葉，秋杯浸菊花。相逢寧可醉，定不學丹砂。
黃頰山 王績 
別有青溪道，斜亙碧巖隈。崩榛橫古蔓，荒石擁寒苔。野心長寂寞，山徑本幽迴。步步攀藤上，朝朝負藥來。幾看松葉秀，頻值菊花開。無人堪作伴，歲晚獨悠哉。
建德破後入長安詠秋蓬示辛學士 王績 
遇坎聊知止，逢風或未歸。孤根何處斷？輕葉強能飛。
過酒家五首 一 王績 
洛陽無大宅，長安乏主人。黃金銷未盡，祗爲酒家貧。
過酒家五首 二 王績 
此日長昏飲，非關養性靈。眼看人盡醉，何忍獨爲醒。
過酒家五首 三 王績 
竹葉連糟翠，蒲萄帶麴紅。相逢不令盡，別後爲誰空。
過酒家五首 四 王績 
對酒但知飲，逢人莫強牽。倚鑪便得睡，橫甕足堪眠。
過酒家五首 五 王績 
有客須教飲，無錢可別沽。來時長道貰，慙媿酒家胡。
山中別李處士 王績 
爲向東溪道，人來路漸賒。山中春酒熟，何處得停家。
題酒店壁 王績 
昨夜缾始盡，今朝甕即開。夢中占夢罷，還向酒家來。
戲題卜鋪壁 王績 
旦逐劉伶去，宵隨畢卓眠。不應長賣卜，須得杖頭錢。
獨酌 王績 
浮生知幾日，無狀逐空名。不知多釀酒，時向竹林傾。
秋夜喜遇王處士 王績  生活 田园
北場芸藿罷，東皐刈黍歸。相逢秋月滿，更值夜螢飛。
看釀酒 王績 
六月調神麴，正朝汲美泉。從來作春酒，未省不經年。
食後 王績 
田家無所有，晚食遂爲常。菜剪三秋綠，飧炊百日黃。胡麻山麨樣，楚豆野麋方。始暴松皮脯，新添杜若漿。葛花消酒毒，萸蔕發羹香。鼓腹聊乘興，寧知逢世昌。
過漢故城 王績 
大漢昔未定，強秦猶擅場。中原逐鹿罷，高祖鬱龍驤。經始謀帝坐，茲焉壯未央。規模窮棟宇，表裏浚城隍。羣后崇長樂，中朝增建章。鉤陳被蘭錡，樂府奏芝房。翡翠明珠帳，鴛鴦白玉堂。清晨寶鼎食，閑夜鬱金香。天馬來東道，佳人傾北方。何其赫隆盛，自謂保靈長。歷數有時盡，哀平嗟不昌。冰堅成巨猾，火德遂頹綱。奧位匪虛校，貪天竟速亡。魂神吁社稷，豺虎鬬巖廊。金狄移灞岸，銅盤向洛陽。君王無處所，年代幾荒涼。宮闕誰家域，蓁蕪罥我裳。井田唯有草，海水變爲桑。在昔高門內，於今岐路傍。餘基不可識，古墓列成行。狐兔驚魍魎，鴟鴞嚇獝狂。空城寒日晚，平野暮雲黃。烈烈焚青棘，蕭蕭吹白楊。千秋幷萬歲，空使詠歌傷。
益州城西張超亭觀妓 王績 
落日明歌席，行雲逐舞人。江南飛暮雨，梁上下輕塵。冶服看疑畫，粧臺望似春。高車勿遽返，長袖欲相親。
辛司法宅觀妓 王績 
南國佳人至，北堂羅薦開。長裙隨鳳管，促柱送鸞杯。雲光身後蕩，雪態掌中回。到愁金谷晚，不怪玉山頹。
詠巫山 王績 
電影江前落，雷聲峽外長。霽雲無處所，臺館曉蒼蒼。
句 王績 
琴曲唯留古，書多半是經。橫裁桑節杖，直剪竹皮巾。鶴警琴亭夜，鶯啼酒甕春。顏回唯樂道，原憲豈傷貧。寄身千載下，聊遊萬物初。欲令無作有，翻覺實成虛。雙關防易斷，隻眼畏難全。魚鱗張九拒，鶴翅擁三邊。
詠舞 蕭德言 
低身鏘玉珮，舉袖拂羅衣。對簷疑燕起，映雪似花飛。
過嚴君平古井 鄭世翼 
嚴平本高尚，遠蹈古人風。賣卜成都市，流名大漢中。舊井改人世，寒泉久不通。多年既罷汲，無禽乃遂空。如何屬秋氣，唯見落雙桐。
登北邙還望京洛 鄭世翼 
步登北邙坂，踟躕聊寫望。宛洛盛皇居，規模窮大壯。三河分設險，兩崤資巨防。飛觀紫煙中，層臺碧雲上。青槐夾馳道，迢迢修且曠。左右多第宅，參差居將相。清晨謁帝返，車馬相追訪。胥徒各異流，文物紛殊狀。囂塵暗天起，簫管從風颺。伊余孤且直，生平獨淪喪。山幽有桂叢，何爲坐惆悵。
巫山高 鄭世翼 
巫山凌太清，岧嶤類削成。霏霏暮雨合，靄靄朝雲生。危峯入鳥道，深谷寫猨聲。別有幽棲客，淹留攀桂情。
看新婚 鄭世翼 
初筓夢桃李，新妝應摽梅。疑逐朝雲去，翻隨暮雨來。雜珮含風響，叢花隔扇開。姮娥對此夕，何用久裴回。
見佳人負錢出路 鄭世翼 
獨負千金價，應從買笑來。秖持難發口，經爲幾人開。
送金竟陵入蜀 崔信明 
金門去蜀道，玉壘望長安。豈言千里遠，方尋九折難。西上君飛葢，東歸我挂冠。猨聲出峽斷，月彩落江寒。從今與君別，花月幾新殘。
侍宴詠石榴 孔紹安  古诗三百首 咏物 咏物诗 魏晋南北朝诗
可惜庭中樹，移根逐漢臣。只爲來時晚，花開不及春。
詠夭桃 孔紹安 
結葉還臨影，飛香欲徧空。不意餘花落，翻沈露井中。
結客少年場行 孔紹安 
結客佩吳鉤，橫行度隴頭。鴈在弓前落，雲從陣後浮。吳師驚燧象，燕將警奔牛。轉蓬飛不息，冰河結未流。若使三邊定，當封萬戶侯。
傷顧學士 孔紹安 
迢遰雙崤道，超忽三川湄。此中俱失路，思君不可思。遊人行變橘，逝者遽焚芝。憶昔江湖上，同詠子衿詩。何言陵谷徙，翻驚鄰笛悲。陳根非席卉，穗帳異書帷。與善成空說，殲良信在茲。今日嚴夫子，哀命不哀時。
別徐永元秀才 孔紹安 
金湯既失險，玉石乃同焚。墜葉還相覆，落羽更爲羣。豈謂三秋節，重傷千里分。遠離弦易轉，幽咽水難聞。欲識相思處，山川間白雲。
落葉 孔紹安  秋天 思乡 写景 漂泊
早秋驚落葉，飄零似客心。翻飛未肯下，猶言惜故林。
踏歌詞三首 一 謝偃 
春景嬌春臺，新露泣新梅。春葉參差吐，新花重疊開。花影飛鶯去，歌聲度鳥來。倩看飄颻雪，何如舞袖迴。
踏歌詞三首 二 謝偃 
逶迤度香閤，顧步出蘭閨。欲繞鴛鴦殿，先過桃李蹊。風帶舒還卷，簪花舉復低。欲問今宵樂，但聽歌聲齊。
踏歌詞三首 三 謝偃 
夜久星沈沒，更深月影斜。裙輕纔動珮，鬟薄不勝花。細風吹寶袂，輕露濕紅紗。相看樂未已，蘭燈照九華。
樂府新歌應教 謝偃 
青樓綺閣已含春，凝妝豔粉復如神。細細輕裙全漏影，離離薄扇詎障塵。樽中酒色恆宜滿，曲裏歌聲不厭新。紫燕欲飛先遶棟，黃鶯始哢即嬌人。撩亂垂絲昏柳陌，參差濃葉暗桑津。上客莫畏斜光晚，自有西園明月輪。
奉和出穎至淮應令 蔡允恭 
久倦川塗曲，忽此望淮圻。波長泛淼淼，眺迥情依依。稍覺金烏轉，漸見錦帆稀。欲知仁化洽，謳歌滿路歸。
和衛尉寺柳 杜之松 
漢將本屯營，遼河有戍城。大夫曾取姓，先生亦得名。高枝拂遠鴈，疎影度遙星。不辭攀折苦，爲入管弦聲。
荅王無功冬夜載酒鄉館 崔善爲 
頒條忝貴郡，懸榻久相望。處士同楊鄭，邦君謝李疆。詎知方擁篲，逢子敬惟桑。明朝蓬戶側，會自謁任棠。
荅王無功九日 崔善爲 
秋來菊花氣，深山客重尋。露葉疑涵玉，風花似散金。摘來還泛酒，獨坐即徐斟。王弘貪自醉，無復覓楊林。
荅王無功問故園 朱仲晦 
我從銅州來，見子上京客。問我故鄉事，慰子羈旅色。子問我所知，我對子應識。朋遊總強健，童稚各長成。華宗盛文史，連牆富池亭。獨子園最古，舊林間新坰。柳行隨堤勢，茅齋看地形。竹從去年移，梅是今年榮。渠水經夏響，石苔終歲青。院果早晚熟，林花先後明。語罷相歎息，浩然起深情。歸哉且五斗，餉子東皐耕。
從軍行 王宏 
兒生三日掌上珠，燕頷猨肱穠李膚。十五學劒北擊胡，羌歌燕筑送城隅。城隅路接伊川驛，河陽渡頭邯鄲陌。可憐少年把手時，黃鳥雙飛梨花白。秦王築城三千里，西自臨洮東遼水。山邊疊疊黑雲飛，海畔莓莓青草死。從來戰鬬不求勳，殺身爲君君不聞。鳳皇樓上吹急管，落日裴回腸先斷。
文德皇后挽歌 朱子奢 
神京背紫陌，縞駟結行輈。北去橫橋道，西分清渭流。寒光向壟沒，霜氣入松楸。今日泉臺路，非是濯龍遊。
與琳法師 毛明素 
冶長倦縲紲，韓安歎死灰。始驗山中木，方知貴不材。
上之回 陳子良 
承平重遊樂，詔蹕上之回。屬車響流水，清笳轉落梅。嶺雲蓋道轉，巖花映綬開。下輦便高宴，何如在瑤臺。
新成安樂宮 陳子良 
春色照蘭宮，秦女坐牕中。柳葉來眉上，桃花落臉紅。拂塵開扇匣，卷帳却薰籠。衫薄偏憎日，裙輕更畏風。
夏晚尋于政世置酒賦韻 陳子良 
聊從嘉遯所，酌醴共抽簪。以茲山水地，留連風月心。長榆落照盡，高柳暮蟬吟。一返桃源路，別後難追尋。
入蜀秋夜宿江渚 陳子良 
我行逢日暮，弭櫂獨維舟。水霧一邊起，風林兩岸秋。山陰黑斷磧，月影素寒流。故鄉千里外，何以慰羈愁。
賦得妓 陳子良 
金谷多歡宴，佳麗正芳菲。流霞席上滿，回雪掌中飛。明月臨歌扇，行雲接舞衣。何必桃將李，別有待春暉。
詶蕭侍中春園聽妓 陳子良 
微雨散芳菲，中園照落暉。紅樹搖歌扇，綠珠飄舞衣。繁弦調對酒，雜引動思歸。愁人當此夕，羞見落花飛。
遊俠篇 陳子良 
洛陽麗春色，遊俠騁輕肥。水逐車輪轉，塵隨馬足飛。雲影遙臨蓋，花氣近薰衣。東郊鬬雞罷，南皮射雉歸。日暮河橋上，揚鞭惜晚暉。
春晚看羣公朝還人爲八韻 陳子良 
遊子惜春暮，策杖出蒿萊。正直康莊晚，羣公謁帝迴。履度南宮至，車從北闕來。珂影傍明月，笳聲動落梅。迎風采旄轉，照日綬花開。紅塵掩鶴蓋，翠柳拂龍媒。綺雲臨舞閣，丹霞薄吹臺。輕肥寧所羨，未若反山隈。
讚德上越國公楊素 陳子良 
君侯稱上宰，命世挺才英。本超騏驥足，復蘊風雲情。攄藻掞錦綺，育德潤瑤瓊。已踵四知舉，非無三傑名。濟世同舟檝，匡政本阿衡。雍容入青鎖，肅穆侍丹楹。桂宮擅鳴珮，槐路獨飛纓。高門羅虎戟，綺閣麗彫甍。金罇酌湛湛，歌扇掩盈盈。匈奴軼燕薊，烽火照幽幷。天子名薄伐，受脤事專征。七德播雄略，十萬騁行兵。鴈行蔽虜甸，魚貫出長城。交河方飲馬，瀚海盛揚旌。拔劒倚天外，蒙犀輝日精。彎弧穿伏石，揮戈斬大鯨。鼓鼙朝作氣，刁斗夜偏鳴。六郡多壯士，三邊豈足平。嶺雲朝合陣，山月夜臨營。胡塵暗馬色，芳樹動笳聲。關雲未盡散，塞霧常自生。川長蔓草綠，峯逈雜花明。小人愧王氏，雕文慙馬卿。濫此叨書記，何以謝過榮。高山徒仰止，終是恨才輕。
於塞北春日思歸 陳子良 
我家吳會青山遠，他鄉關塞白雲深。爲許羈愁長下淚，那堪春色更傷心。驚鳥屢飛恆失侶，落花一去不歸林。如何此日嗟遲暮，悲來還作白頭吟。
七夕看新婦隔巷停車 陳子良 
隔巷遙停幰，非復爲來遲。只言更尚淺，未是渡河時。
詠春雪 陳子良 
光映妝樓月，花承歌扇風。欲妬梅將柳，故落早春中。
驄馬 庾抱 
櫪上浮雲驄，本出吳門中。發跡來東道，長鳴起北風。迴鞍拂桂白，赬汗類塵紅。滅沒徒留影，無因圖漢宮。
別蔡參軍 庾抱 
人世多飄忽，溝水易西東。今日歡娛盡，何年風月同？悲生萬里外，恨起一杯中。性靈如未失，南北有征鴻。
賦得胥臺露 庾抱 
胥臺既落構，荆棘稍侵扉。棟拆連雲影，梁摧照日暉。翔鶤逐不及，巢燕[反]無歸。唯有團階露，承曉共沾衣。
臥痾喜霽開扉望月簡宮內知友 庾抱 
秋雨移弦望，疲痾倦苦辛。忽對荆山璧，委照越吟人。高高侵地鏡，皎皎徹天津。色麗班姬篋，光潤洛川神。輪輝池上動，桂影隙中新。懷賢雖不見，忽似暫參辰。
和樂記室憶江水 庾抱  洞庭湖
遙想觀濤處，猶意採蓮歌。無因關塞葉，共下洞庭波。
凌朝浮江旅思 馬周  抒情 羁旅 写景
太清上初日，春水送孤舟。山遠疑無樹，潮平似不流。岸花開且落，江鳥沒還浮。羈望傷千里，長歌遣四愁。
出玉關 來濟 
歛轡遵龍漢，銜悽渡玉關。今日流沙外，垂涕念生還。
七夕 張文恭 
鳳律驚秋氣，龍梭靜夜機。星橋百枝動，雲路七香飛。映月迴雕扇，凌霞曳綺衣。含情向華幄，流態入重闈。歡餘夕漏盡，怨結曉驂歸。誰念分河漢，還憶兩心違。
奉和同太子監守違戀 薛元超 
儲禁銅扉啓，宸行玉軑遙。空懷壽街吏，尚隔寢門朝。北首瞻龍戟，塵外想鸞鑣。飛文映仙榜，瀝思叶神飆。帝念紆蒼璧，乾文煥紫霄。歸塘橫筆海，平圃振詞條。欲應重輪曲，鏘洋韻九韶。
荅辨才探得招字 蕭翼 
邂逅欵良宵，殷勤荷勝招。彌天俄若舊，初地豈成遙。酒蟻傾還泛，心猨躁似調。誰憐失羣鴈，長苦業風飄。
道失 歐陽詢 
已惑孔貴嬪，又被辭人侮。花牋一何榮，七字誰曾許。不下結綺閣，空迷江令語。琱戈動地來，悞殺陳後主。
巫山高 閻立本 
君不見巫山高高半天起，絕壁千尋盡相似。君不見巫山磕匝翠屏開，湘江碧水遶山來。綠樹春嬌明月峽，紅花朝覆白雲臺。臺上朝雲無定所，此中窕窈神仙女。仙女盈盈仙骨飛，清容出沒有光輝。欲暮高唐行雨送，今宵定入荆王夢。荆王夢里愛穠華，枕席初開紅帳遮。可憐欲曉啼猨處，說道巫山是妾家。
同潘屯田冬日早朝 張文琮 
假寐懷古人，夙興瞻曉月。通晨禁門啓，冠蓋趨朝謁。霜靄清九衢，霞光照雙闕。紛綸文物紀，煥爛聲明發。腰劒動陸離，鳴玉和清越。
蜀道難 張文琮 
梁山鎮地險，積石阻雲端。深谷下寥廓，層巖上鬱盤。飛梁駕絕嶺，棧道接危巒。攬轡獨長息，方知斯路難。
昭君怨 張文琮 
戒途飛萬里，迴首望三秦。忽見天山雪，還疑上苑春。玉痕垂粉淚，羅袂拂胡塵。爲得胡中曲，還悲遠嫁人。
詠水 張文琮 
標名資上善，流派表靈長。地圖羅四瀆，天文載五潢。方流涵玉潤，圓折動珠光。獨有蒙園吏，棲偃翫濠梁。
賦橋 張文琮 
造舟浮渭日，鞭石表秦初。星文遙寫漢，虹勢尚凌虛。已授文成履，空題武騎書。別有臨濠上，棲偃獨觀魚。
奉和過舊宅應制 上官儀 
石關清晚夏，璇輿御早秋。神麾颺珠雨，仙吹響飛流。沛水祥雲泛，宛郊瑞氣浮。大風迎漢筑，藂煙入舜球。翠梧臨鳳邸，滋蘭帶鶴舟。偃伯歌玄化，扈蹕頌王遊。遺簪謬昭獎，珥筆荷恩休。
早春桂林殿應詔 上官儀 
步輦出披香，清歌臨太液。曉樹流鶯滿，春堤芳草積。風光翻露文，雪華上空碧。花蝶來未已，山光曖將夕。
安德山池宴集 上官儀 
上路抵平津，後堂羅薦陳。締交開狎賞，麗席展芳辰。密樹風煙積，迴塘荷芰新。雨霽虹橋晚，花落鳳臺春。翠釵低舞席，文杏散歌塵。方惜流觴滿，夕鳥已城闉。
酬薛舍人萬年宮晚景寓直懷友 上官儀 
奕奕九成臺，窈窕絕塵埃。蒼蒼萬年樹，玲瓏下冥霧。池色搖晚空，巖花歛餘煦。清切丹禁靜，浩蕩文河注。留連窮勝託，夙期暌善謔。東望安仁省，西臨子雲閣。長嘯披煙霞，高步尋蘭若。金狄掩通門，雕鞍歸騎喧。燕姝對明月，荆豔促芳尊。別有青山路，策杖訪王孫。
奉和潁川公秋夜 上官儀 
泬寥空色遠，芸黃淒序變。涸浦落遵鴻，長飆送巢燕。千秋流夕景，萬籟含宵喚。峻雉聆金柝，層臺切銀箭。
謝都督挽歌 上官儀 
漠漠佳城幽，蒼蒼松檟暮。魯幕飄欲卷，宛駟悲還顧。楚挽繞盧山，胡笳臨武庫。悵然郊原靜，煙生歸鳥度。
八詠應制二首 一 上官儀 
啓重帷，重帷照文杏。翡翠藻輕花，流蘇媚浮影。瑤笙燕始歸，金堂露初晞。風隨少女至，虹共美人歸。羅薦已擘鴛鴦被，綺衣復有蒲萄帶。殘紅豔粉映簾中，戲蝶流鶯聚窗外。洛濱春雪迴，巫峽暮雲來。雪花飄玉輦，雲光上璧臺。共待新妝出，清歌送落梅。
八詠應制二首 二 上官儀 
入叢臺，叢臺裛春露。滴瀝間深紅，參差散輕素。妝蝶驚復聚，黃鸝飛且顧。攀折殊未已，復值驚飛起。送影舞衫前，飄香歌扇裏。望望惜春暉，行行猶未歸。暫得佳遊趣，更愁花鳥稀。且學鳥聲調鳳管，方移花影入鴛機。
和太尉戲贈高陽公 上官儀 
薰爐御史出神仙，雲鞍羽蓋下芝田。紅塵正起浮橋路，青樓遙敞御溝前。傾城比態芳菲節，絕世相嬌是六年。慣是洛濱要解珮，本是河間好數錢。翠釵照耀銜雲髮，玉步逶迤動羅袜。石榴絞帶輕花轉，桃枝綠扇微風發。無情拂袂欲留賓，詎恨深潭不可越。天津一別九秋長，豈若隨聞三日香。南國自然勝掌上，東家復是憶王昌。
奉和山夜臨秋 上官儀 
殿帳清炎氣，輦道含秋陰。淒風移漢筑，流水入虞琴。雲飛送斷雁，月上淨疎林。滴瀝露枝響，空蒙煙壑深。
江王太妃挽歌 上官儀 
黃鶴悲歌絕，椒花清頌餘。埃凝寫鄰鏡，網結和扉魚。銀消風燭盡，珠滅夜輪虛。別有南陵路，幽叢臨葉疎。
故北平公挽歌 上官儀 
木落園林曠，庭虛風露寒。北里清音絕，南陔芳草殘。遠氣猶標劒，浮雲尚寫冠。寂寂琴臺晚，秋陰入井榦。
高密長公主挽歌 上官儀 
湘渚韜靈跡，娥臺靜瑞音。鳳逐清簫遠，鸞隨幽鏡沈。霜處華芙落，風前銀燭侵。寂寞平陽宅，月冷洞房深。
詠畫障 上官儀  咏物诗 咏物
芳晨麗日桃花浦，珠簾翠帳鳳凰樓。蔡女菱歌移錦纜，燕姬春望上瓊鉤。新妝漏影浮輕扇，冶袖飄香入淺流。未減行雨荆臺下，自比凌波洛浦遊。
奉和秋日即目應制 上官儀 
上苑通平樂，神池邇建章。樓臺相掩映，城闕互相望。緹油泛行幔，簫吹轉浮梁。晚雲含朔氣，斜照蕩秋光。落葉飄蟬影，平流寫雁行。槿散凌風縟，荷銷裛露香。仙歌臨枍詣，玄豫歷長楊。歸路乘明月，千門開未央。
入朝洛堤步行 上官儀  带有地名 写景 地名
脈脈廣川流，驅馬歷長洲。鵲飛山月曙，蟬噪野風秋。
中和樂九章 歌登封第一 盧照鄰 
炎圖喪寶，黃歷開璿。祖武類帝，宗文配天。玉鑾垂日，翠華陵煙。東雲干呂，南風入弦。山稱萬歲，河慶千年。金繩永結，璧麗長懸。
中和樂九章 歌明堂第二 盧照鄰 
穆穆聖皇，雍雍明堂。左平右墄，上圓下方。調均風雨，制度陰陽。四牕八達，五室九房。南通夏火，西瞰秋霜。天子臨御，萬玉鏘鏘。
中和樂九章 歌東軍第三 盧照鄰 
遐哉廟畧，赫矣台臣。橫戈碣石，倚劒浮津。風丘拂籜，日域清塵。島夷復祀，龍伯來賓。休兵宇縣，獻馘天闉。斾海凱入，耀輝震震。
中和樂九章 歌南郊第四 盧照鄰 
虔郊上帝，肅事圓丘。龍駕四牡，鸞旗九斿。鐘歌晚引，紫煬高浮。日麗蒼璧，雲飛鳴球。皇之慶矣，萬壽千秋。
中和樂九章 歌中宮第五 盧照鄰 
祥遊沙麓，慶洽瑤衣。黃雲晝聚，白氣宵飛。居中履正，稟和體微。儀刑赤縣，演教椒闈。陶鈞萬國，丹青四妃。河洲在詠，風化攸歸。
中和樂九章 歌儲宮第六 盧照鄰 
波澄少海，景麗前星。高禖誕聖，甲觀昇靈。承規翠所，問寢瑤庭。宗儒側席，問道橫經。山賓皎皎，國胄青青。黃裳元吉，邦家以寧。
中和樂九章 歌諸王第七 盧照鄰 
星陳帝子，嶽列天孫。義光帶礪，象著乾坤。我有明德，利建攸存。苴以茅社，錫以犧尊。藩屏王室，翼亮堯門。八才兩獻，夫何足論。
中和樂九章 歌公卿第八 盧照鄰 
蹇蹇三事，師師百僚。羣龍在職，振鷺盈朝。豐金輝首，珮玉鳴腰。青蒲翼翼，丹地翹翹。歌雲佐漢，捧日匡堯。天工人代，邈邈昭昭。
中和樂九章 總歌第九 盧照鄰 
明明天子兮聖德揚，穆穆皇后兮陰化康。登若木兮坐明堂，池濛汜兮家扶桑。武化偃兮文化昌，禮樂昭兮股肱良。君臣已定兮君永無疆，顏子更生兮徒皇皇。若有人兮天一方，忠爲衣兮信爲裳。飡白玉兮飲瓊芳，心思荃兮路阻長。
關山月 盧照鄰 
塞垣通碣石，虜障抵[祁]連。相思在萬里，明月正孤懸。影移金岫北，光斷玉門前。寄言閨中婦，時看鴻雁天。
紫騮馬 盧照鄰 
騮馬照金鞍，轉戰入皐蘭。塞門風稍急，長城水正寒。雪暗鳴珂重，山長噴玉難。不辭橫絕漠，流血幾時乾。
戰城南 盧照鄰  战争 鼓吹曲辞 爱国 乐府
將軍出紫塞，冒頓在烏貪。笳喧雁門北，陣翼龍城南。琱弓夜宛轉，鐵騎曉參驔。應須駐白日，爲待戰方酣。
梅花落 盧照鄰  边塞 梅花 将士
梅嶺花初發，天山雪未開。雪處疑花落，花邊似雪迴。因風入舞袖，雜粉向妝臺。匈奴幾萬里，春至不知來。
結客少年場行 盧照鄰 
長安重遊俠，洛陽富財雄。玉劒浮雲騎，金鞭明月弓。鬬雞過渭北，走馬向關東。孫賓遙見待，郭解暗相通。不受千金爵，誰論萬里功。將軍下天上，虜騎入雲中。烽火夜似月，兵氣曉成虹。橫行徇知己，負羽遠從戎。龍旌昏朔霧，鳥陣捲胡風。追奔瀚海咽，戰罷陰山空。歸來謝天子，何如馬上翁。
詠史四首 一 盧照鄰 
季生昔未達，身辱功不成。髠鉗爲臺隸，灌園變姓名。幸逢滕將軍，兼遇曹丘生。漢祖廣招納，一朝拜公卿。百金孰云重，一諾良匪輕。廷議斬樊噲，羣公寂無聲。處身孤且直，遭時坦而平。丈夫當如此，唯唯何足榮。
詠史四首 二 盧照鄰 
大漢昔云季，小人道遂振。玉帛委奄尹，斧鑕嬰縉紳。邈哉郭先生，卷舒得其真。雍容謝朝廷，談笑獎人倫。在晦不絕俗，處亂不爲親。諸侯不得友，天子不得臣。沖情甄負甑，重價折角巾。悠悠天下士，相送洛橋津。誰知仙舟上寂寂無四鄰。
詠史四首 三 盧照鄰 
公業負奇志，交結盡才雄。良田四百頃，所食常不充。一爲侍御史，慷慨說何公。何公何爲敗，吾謀適不同。仲頴恣殘忍，廢興良在躬。死人如亂麻，天子如轉蓬。干戈及黃屋，荆棘生紫宮。鄭生運其謀，將以清國戎。時來命不遂，脫身歸山東。凜凜千載下，穆然懷春風。
詠史四首 四 盧照鄰 
昔有平陵男，姓朱名阿游。直髮上衝冠，壯氣橫三秋。願得斬馬劒，先斷佞臣頭。天子玉檻折，將軍丹血流。捐生不肯拜，視死其若休。歸來教鄉里，童蒙遠相求。弟子數百人，散在十二州。三公不敢吏，五鹿何能酬。名與日月懸，義與天壤儔。何必疲執戟，區區在封侯。偉哉曠達士，知命固不憂。
贈李榮道士 盧照鄰 
錦節銜天使，瓊仙駕羽君。投金翠山曲，奠璧清江濆。圓洞開丹鼎，方壇聚絳雲。寶貺幽難識，空歌迥易分。風搖十洲影，日亂九江文。敷誠歸上帝，應詔在明君。獨有南冠客，耿耿泣離羣。遙看八會所，真氣曉氤氳。
贈李榮道士 盧照鄰 
錦節銜天使，瓊仙駕羽君。投金翠山曲，奠璧清江濆。圓洞開丹鼎，方壇聚絳雲。寶貺幽難識，空歌迥易分。
早度分水嶺 盧照鄰 
丁年遊蜀道，班鬢向長安。徒費周王粟，空彈漢吏冠。馬蹄穿欲盡，貂裘敝轉寒。層冰橫九折，積石凌七盤。重溪既下漱，峻峰亦上干。隴頭聞戍鼓，嶺外咽飛湍。瑟瑟松風急，蒼蒼山月團。傳語後來者，斯路誠獨難。
三月曲水宴得尊字 盧照鄰 
風煙彭澤里，山水仲長園。由來棄銅墨，本自重琴尊。高情邈不嗣，雅道今復存。有美光時彥，養德坐山樊。門開芳杜逕，室距桃花源。公子黃金勒，仙人紫氣軒。長懷去城市，高詠狎蘭蓀。連沙飛白鷺，孤嶼嘯玄猿。日影巖前落，雲花江上翻。興蘭車馬散，林塘夕鳥喧。
奉使益州至長安發鍾陽驛 盧照鄰 
躋險方未夷，乘春聊騁望。落花赴丹谷，奔流下青嶂。葳蕤曉樹滋，滉瀁春江漲。平川看釣侶，狹徑聞樵唱。蝶戲綠苔前，鶯歌白雲上。耳目多異賞，風煙有奇狀。峻阻將長城，高標吞巨舫。聯翩事羈靮，辛苦勞疲恙。夕濟幾潺湲，晨登每惆悵。誰念復芻狗，山河獨偏喪。
和王奭秋夜有所思 盧照鄰 
寂寂南軒夜，悠然懷所知。長河落雁苑，明月下鯨池。鳳臺有清曲，此曲何人吹？丹脣間玉齒，妙響入雲涯。窮巷秋風葉，空庭寒露枝。勞歌欲有和，星鬢已將垂。
望宅中樹有所思 盧照鄰 
我家有庭樹，秋葉正離離。上舞雙棲鳥，中秀合歡枝。勞思復勞望，相見不相知。何當共攀折？歌笑此堂垂。
宿晉安亭 盧照鄰 
聞有弦歌地，穿鑿本多奇。遊人試一覽，臨翫果忘疲。窗橫暮捲葉，簷臥古生枝。舊石開紅鮮，新河覆綠池。孤猿稍斷絕，宿鳥復參差。汎灩月華曉，裴回星鬢垂。今日刪書客，悽惶君詎知。
于時春也慨然有江湖之思寄贈柳九隴 盧照鄰 
提琴一萬里，負書三十年。晨攀偃蹇樹，暮宿清泠泉。翔禽鳴我側，旅獸過我前。無人且無事，獨酌還獨眠。遙聞彭澤宰，高弄武城弦。形骸寄文墨，意氣託神仙。我有壺中要，題爲物外篇。將以貽好道，道遠莫致旃。相思勞日夜，相望阻風煙。坐惜春華晚，徒令客思懸。水去東南地，氣凝西北天。關山悲蜀道，花鳥憶秦川。天子何時問，公卿本亦憐。自哀還自樂，歸藪復歸田。海屋銀爲棟，雲車電作鞭。倘遇鸞將鶴，誰論貂與蟬。萊洲頻度淺，桃實幾成圓。寄言飛鳧舃，歲[晏]同聯翩。
至望喜矚目言懷貽劍外知己 盧照鄰 
聖圖夷九折，神化掩三分。緘愁赴蜀道，題拙奉虞薰。隱轔度深谷，遙褭上高雲。碧流遞縈注，青山互糾紛。澗松咽風緒，巖花濯露文。思北常依馭，圖南每喪羣。
赤谷安禪師塔 盧照鄰 
獨坐巖之曲，悠然無俗紛。酌酒呈丹桂，思詩贈白雲。煙霞朝晚聚，猿鳥歲時聞。水華競秋色，山翠含夕曛。高談十二部，細覈五千文。如如數冥味，生生理氛氳。古人有糟粕，輪扁情未分。且當事芝朮，從吾所好云。